title: Ohtajoki

text: Joen nimi on itämerensuomalaista perua ("ohto" ”karhu”). Ohta mainitaan ensimmäisen kerran vuonna 1300, jolloin ruotsalaiset rakensivat sen suulle Maankruunun linnoituksen. Novgorodilaiset hävittivät linnan jo seuraavana vuonna. 1600-luvulla Ruotsi perusti paikalle Nevanlinnan kaupungin, jonka venäläiset valtasivat ja hävittivät vuonna 1703. Tällä hetkellä jokisuuhun suunnitellaan suurta Ohta-keskuksen pilvenpiirtäjää.


title: Venjoki (joki)

text: Venjoki () on Nevan eteläinen sivujoki Leningradin alueen Hatsinan piirissä ja Pietarin kaupungin alueella Venäjällä. Sen pituus on 39 kilometriä ja sadealue 249 neliökilometriä. Joki saa alkunsa Taaitsan lähteistä ja laskee Nevaan lähellä Tuntian kaupunginosaa. Sen varrella sijaitsee Pietariin kuuluva Pauluskoin kaupunki.


title: Venjoki (joki)

text: Joen suomalainen (< "Venäjä") ja venäläinen (< "словены" ”slaavit”) nimi viittaa Novgorodin slaaveihin ja muodostaa ”parin” viereisen Inkereenjoen kanssa. Keskiajalla seutu kuului Inkereen pogostaan, jossa asui ilmeisesti sekä inkerikkoja että venäläisiä. 1600-luvulla alueelle muutti inkerinsuomalaisia, jotka kuuluivat Venjoen luterilaiseen seurakuntaan. Suomalaisasutus tuhoutui toisen maailmansodan pakkosiirtojen seurauksena.


title: Kimon

text: Kimon () (510 eaa., Ateena – 450 eaa., Kition, Kypros) Miltiadeen poika oli ateenalainen valtiomies ja strategos eli sotapäällikkö. Hän oli merkittävimpiä poliittisia toimijoita 400-luvun eaa. puolivälin Kreikassa. Kimon oli luomassa Ateenan merimahtia persialaissotien jälkeen. Hänestä tuli juhlittu sotasankari, joka soti muun muassa Salamiin taistelussa vuonna 480 eaa. Taistelun jälkeen hänet nimitettiin amiraaliksi. Hän kuoli myöhemmässä Salamiin taistelussa vuonna 450 eaa. Kimon rakennutti Ateenaan lukuisia julkisia rakennuksia.


title: Kimon

text: Kimonin isän Miltiadeen kuoltua vankeudessa pantiin Ateenan lakien mukaan hänen poikansa jatkamaan isänsä vankeutta. Siitä hän kuitenkin pelastui, kun hänen sisarensa joutui naimisiin rikkaalle Kalliaalle, joka maksoi Miltiadeen sakon. Kärsitty kova kohtelu ei nuorukaista estänyt antautumasta valtion palvelukseen. Kun Temistokles sai ateenalaiset taivutetuksi luopumaan kaupungistansa ja nousemaan laivoihin, niin kerrotaan Kimonin muiden surressa rientäneen ilosta loistavin kasvoin ylös linnaan ja ripustaneen sinne suitset uhrilahjaksi, siten merkiten, etteivät atenalaiset nyt enää turvautunet hevostensa nopeuteen. Hän sieppasi linnassa riippuvista kilvistä yhden ja riensi laivaan, jonne moni seurasi häntä, innostuen hänen esimerkistään. Salamiin taistelussa hän sitten osoitti loistavaa urhollisuutta.


title: Kimon

text: Kun yhdistyneet helleniläiset spartalaisen Pausaniaan ja ateenalaisen Aristeideen johdolla perin pohjin voittivat Kserkseksen Mardonion Plataian luona, ryhtyi Kimon johtamaan Ateenan laivastoa ja alkoi heti hyökkäyssodan persialaisia vastaan vapauttaakseen Vähän-Aasian rannikon joonialais-kaupunkeja. Loistava kaksoisvoitto Eurymedon-joen luona 466 eaa. johti tavoitteen onnistumiseen. Persialainen laivasto oli joen suiden edessä; Kimon hyökkäsi äkisti sen päälle ja voitti sen perin pohjin. Mutta osa voitetuista pelastui vihollisen maajoukon turviin, joka uhkaavaisena seisoi rannalla. Silloin ateenalaiset nousivat maalle ja, vaikka olivatkin väsyksissä meritaistelusta, ryntäsivät voitonriemussa kovasti huutaen paljon voimakkaamman vihollisen päälle. Kauan kesti tulista taistelua ja monta Ateenan urhollisinta miestä kaatui. Mutta viimein joutuivat persialaiset niin täydellisesti tappiolle, että tuskin ainoankaan heistä sanotaan päässeen pakoon. Heidän leiristään saivat voittajat äärettömän saaliin. Tämä menestys oli niin ratkaiseva, ettei yksikään persialaislaiva enää uskaltanut purjehtia Kreikan vesille eikä mikään persialainen maajoukko enää marssinut Vähän-Aasian länsirannalle.


title: Kimon

text: Kun muukalaisten vaara saatiin torjutuksi, alkoi sisällinen eripuraisuus häiritä Kreikkaa. Varsinkin vallitsi suuri erimielisyys molempien päävaltioiden Ateenan ja Spartan välillä. Kun Spartassa tapahtui tuhoisa maanjäristys ja samalla kertaa kauan sorretut "helotit" (orjat) nousivat kapinaan, katsoi Kimon, aina tarkoittaen yksimielisyyden ylläpitämistä helleniläisten kesken, sitä sopivaksi tilaisuudeksi uudistaa vanhaa, nyt hajonnutta ystävyysliittoa. Hän sai Atenassa aikaan, että hänet nimitettiin ateenalaisen apujoukon päälliköksi, jonka piti lähtemän Sparttaan. Mutta kun spartalaiset epäluuloisuudesta lähettivät ateenalaiset takaisin, käänsi siitä loukkautunut Ateenan kansa koko vihansa Kimonia vastaan, joka nyt karkoitettiin kymmeneksi vuodeksi Ateenasta.


title: Kimon

text: Kohta sen jälkeen joutuivat ateenalaiset ja spartalaiset ilmisotaan. Oli taistelu Tanagran luona Boiotiassa 457 eaa. Ennen taistelun alkua saapui Kimon ja asettui riviinsä. Mutta atenalaiset sekä harmista että epäluuloisuudesta ajoivat hänet pois taistelusta. Sen tylyytensä saivat he maksaa täydellisellä tappiolla. Silloin kansa kutsui takaisin Kimonin, jonka vaikeaksi ensityöksi tuli sovinnon rakentaminen Ateenan ja Spartan välille. Voidakseen pitää helleniläisten voimia koossa uudisti hän vielä kerran taistelun persialaisia vastaan. Vaan silloin hänen urhotöistä rikas elämänsä päättyikin, sillä hän kuoli Kypros-saarella Kition-kaupunkia piirittäessään.


title: Kimon

text: Kimonin sanottiin olleen ylevä kuin Miltiades nuorempi ja viisas kuin Themistokles, mutta jalomielisyydeltään ja valtiomiestaidoiltaan etevämpi heitä kumpaakin. Hänen olemuksessaan oli jotakin ylhäistä, mutta anteliaisuutensa tähden pysyi hän kuitenkin aina kansan suosiossa. Hän otatti pois aidat puutarhojensa ympäriltä, että kuka hyvänsä saisi vapaasti nauttia niiden hedelmiä. Joka päivä laitatti hän yksinkertaisen, vaan monelle hengelle riittävän aterian, jolle kuka hyvänsä sai tulla. Jalon olemassaolonsa voimalla korotti hän kansan katseen ylemmäksi puoluehengen näköpiiriä ja pitämällä helleniläisten voimat koossa persialaisia vastaan esti hän vielä muutamia vuosia heitä keskinäisissä taisteluissa tuhoamasta toinen toistansa.Otto Sjögren: Historiallinen lukukirja: Vanha ja Keski-aika, WSOY, 1888.


title: Happivelka

text: Happivelka on tilanne, jossa elimistö on niin voimakkaassa rasituksessa, että solut eivät saa tarpeeksi happea kuin tarvitsevat kulutukseen. Tällöin sanotaan syntyvän happivelkaa. Solut eivät pysty hapettamaan glukoosin hajotessa syntyviä palorypälehappoja, jonka takia ne muuttavat ne maitohapoiksi. Tämä kangistaa lihaksia. Rasituksen jälkeen solut muuttavat maitohapot takaisin palorypälehapoiksi ja soluhengityksen kautta vedeksi ja hiilidioksidiksi.


title: Suijanjoki

text: Suijanjoki tai Suidajoki () on Ortesjoen sivujoki Leningradin alueen Hatsinan piirissä Venäjällä. Sen pituus on 63 kilometriä ja sadealue 475 neliökilometriä. Joki saa alkunsa suosta lähellä Tihkovitsan kylää ja laskee Ortesjokeen Uustian kylän kohdalla. Myllykylässä entinen mylly muodostaa patoaltaan.


title: Tigoda

text: Tigoda () on Olhavanjoen läntinen sivujoki Leningradin ja Novgorodin alueilla Venäjällä. Sen pituus on 143 kilometriä ja valuma-alue 2 290 neliökilometriä.


title: Tigoda

text: Joki saa alkunsa Tusinan piirin eteläkärjen soista, virtaa mutkitellen Leningradin ja Novgorodin alueen rajaseudulla ja laskee Olhavaan lähellä Kirišin piirin Izvozin kylää. Tigodajoen varrella sijaitsee Lupanan kaupunki.


title: Tusinajoki

text: Tusinajoki () on Nevan eteläinen sivujoki Leningradin alueella ja Pietarin kaupungissa Venäjällä. Sen pituus on 121 kilometriä ja sadealue 1 640 neliökilometriä. Joki saa alkunsa Lugan piirissä Poddubjen kylän lähellä ja virtaa Tusinan ja Kirovskin piirien kautta Tusinansuuhun. Sen varrella sijaitsevat Tusinan ja Lomkan kaupungit sekä Uljanan taajama. Tusinan ja sen sivujoen Sablinkan rotkossa on Saaplinan luolasto ja Uljanan lähellä vesiputous.


title: Tusinajoki

text: Joen nimi juontuu muinaisvenäjän ”kapeaa” tai ”ahdasta” tarkoittavasta sanasta.


title: Paastonkylä

text: Paastonkylä () on kylä Leningradin alueen Lomonosovin piirin Kosteritsan kunnassa Venäjällä. Se sijaitsee Länsi-Inkerin ylängöllä lähellä Voiskovitsan ja Haisevaisin välistä maantietä.


title: Paastonkylä

text: Kylän lähellä on keskiaikaisia kurgaanihautoja. Se mainitaan ensimmäisen kerran vuonna 1499/1500 Novgorodin Vatjan viidenneksen verokirjassa Kaprion lääniin kuuluneen Djatlitsyn pogostan keskuksena. Vuonna 1771 rakennettu ortodoksikirkko on säilynyt raunioituneena.


title: Ortesjoki

text: Ortesjoki () on Laukaanjoen pohjoinen sivujoki Leningradin alueella Venäjällä. Sen pituus on 192 kilometriä ja sadealue 3 200 neliökilometriä. Joki saa alkunsa Tuonitsan lähteistä Länsi-Inkerin ylängön eteläharjanteella ja virtaa Volossovan, Hatsinan ja Laukaan piirien läpi. Tärkeimmät sivujoet ovat Orlinkajoki, Suijanjoki ja Kremenka. Ortesjoen varrella sijaitsevat Siiverskan ja Viiritsan taajamat, jotka ovat suosittuja kesänviettopaikkoja. 1940–1950-luvulla joelle rakennettiin vesivoimalaitoksia, jotka sittemmin ovat jääneet pois käytöstä. Ortesjoella sijaitsee Tuonitsan luonnonsuojelualue sekä joukko geologisia luonnonmuistomerkkejä.


title: Valentina Turisini

text: Valentina Turisini (s. 16. elokuuta 1969 Trieste) on italialainen kivääriampuja ja olympiamitalisti.


title: Valentina Turisini

text: Valentina Turisini on saavuttanut olympialaisissa hopeaa 50 m urheilukiväärissä Ateenassa 2004.


title: Jelisavettina

text: Jelisavettina () on maalaiskunta ja sen keskustaajama Leningradin alueen Hatsinan piirissä Venäjällä. Se sijaitsee Suuren-Kolppanan ja Volossovan välisen maantien varrella 15 kilometriä Hatsinasta länteen. Taajamassa on 3 100 ja kunnassa 5 000 asukasta (vuonna 2010).


title: Jelisavettina

text: Jelisavettinan kunnan pinta-ala on 128,48 neliökilometriä. Se rajoittuu pohjoisessa Hatsinan piirin Sääskelän, idässä Voiskovitsan ja etelässä Suuren-Kolppanan kuntiin sekä lännessä Volossovan piiriin. Pinta-alasta 45,4 % on metsää ja 44,5 % maatalousmaata.


title: Jelisavettina

text: Seutu kuuluu Inkerin ylänköön. Sen maisemaa leimaa kumpuileva tasanko. Kunnan alueella ei ole merkittäviä vesistöjä. Hyötykaivannaisiin kuuluvat hiekka, sora, rakennuskivi ja turve.


title: Jelisavettina

text: Keskustaajaman lisäksi kuntaan kuuluu 25 kylää: Ahokylä (ven. "Avkolevo"), Aleksejevka, Eetu ("Edu"), Holopitsa ("Holopovitsy"), Häyskälä ("Jaskelevo"), Isora ("Ižora"), Jormonia ("Jermolino"), Koivula ("Bereznevo"), Kolotitsa ("Kolodezi"), Luiskentsa eli Luiskenitsa ("Luiskovitsy"), Molkkova eli Smolkkova ("Smolkovo"), Orloskoi ("Nataljevka"), Osnaakka ("Oznakovo"), Pornitsa eli Suuri-Pornitsa ("Bolšije Bornitsy"), Pulliala ("Puljevo"), Rapala ("Rabolovo"), Saappola ("Zapolje"), Spankkova, Tarovitsa ("Tarovitsy"), Tillitsa, Tupitsa ("Dubitsy"), Uusikylä ("Novaja"), Vilhosi eli Pieni-Pornitsa ("Malyje Bornitsy"), Vironkylä ("Verolantsy") ja Volkova ("Volgovo"). Jelisavettinassa asuu 60 % kunnan asukkaista. Toiseksi suurin asutuskeskus on 1 100 asukkaan Spankkova.


title: Jelisavettina

text: Seudun asutus kuului keskiajalla Novgorodin Vatjan viidenneksen Kaprion kihlakunnan Tillitsan pogostaan. Ruotsin vallattua Inkerin 1600-luvulla sinne muutti suomalaisia uudisasukkaita, jotka myöhemmin muodostivat venäläisten ja inkerikkojen ohella huomattavan osan alueen väestöstä.


title: Jelisavettina

text: Inkerinsuomalaiset kuuluivat ennen toista maailmansotaa Spankkovan ja Kupanitsan luterilaisiin seurakuntiin. Saksalaismiehityksen aikana inkeriläiset siirrettiin Suomeen, josta heidät sittemmin palautettiin Neuvostoliittoon. Vain harvat heistä onnistuivat palaamaan kotiseudulleen.


title: Jelisavettina

text: Jelisavettinan taajama on syntynyt 1870-luvulla Hatsinan ja Ivangorodin välistä rautatietä rakennettaessa. Se on saanut nimensä läheisessä Tillitsan kylässä kartanon omistaneen Jelizaveta Trubetskajan mukaan. 1800-luvun lopussa seudulle syntyi huvila-asutusta.


title: Jelisavettina

text: Kunnasta on hyvät maantieyhteydet Hatsinaan ja Pietariin. Sen koillispuolella kulkee Pietarin eteläinen kehätie ja itäpuolella Pietarin ja Pihkovan välinen valtatie. Jelisavettinan kautta kulkee Hatsinan ja Opoljan välinen maantie sekä Namkun ja Ivangorodin välinen rautatie, jolla on henkilöliikenteen asema. Linja-autoreitit johtavat Hatsinaan ja Volossovaan.


title: Jelisavettina

text: Paikallisista elinkeinoista tärkein on maatalous. Suurin maatalousyritys on Spankkovossa toimiva Niva-1, joka tuottaa maitoa, lihaa, viljaa ja rehua. Jelisavettinassa toiminut maatalousyritys Družba on konkurssitilassa. 65 % työvoimasta työskentelee kunnan ulkopuolella, lähinnä Voiskovitsassa, Hatsinassa ja Pietarissa.


title: Jelisavettina

text: Keskustaajaman palveluihin kuuluvat lastentarha, peruskoulu, keskikoulu, kulttuuritalo, kirjasto ja paikallissairaala. Eräitä julkisia palveluja on myös Spankkovassa. Kunnassa toimii ammattikoulun tasoinen Valtion talous-, finanssi-, oikeus- ja teknologiainstituutin maatalousteollinen tiedekunta. Jelisavettinassa on vuonna 2005 avattu puinen Vladimirin Jumalanäidin ikonin kirkko.


title: Jelisavettina

text: Seudulta on löydetty useita keskiaikaisia kurgaanihautoja. Tillitsan 1760-luvulla rakennettu tyyliltään klassistinen kartano on valtakunnallinen suojelukohde. Muita rakennusmuistomerkkejä ovat vuonna 1765 pystytetty Tillitsan ortodoksinen ja 1833 rakennettu Spankkovan luterilainen kirkko, jotka ovat nykyään raunioina. Historialliset kohteet liittyvät toiseen maailmansotaan.


title: Tillitsa

text:
Tillitsa () on kylä Leningradin alueen Hatsinan piirin Jelisavettinan kunnassa Venäjällä. Se sijaitsee kahden kilometrin päässä Jelisavettinan taajamasta.
Ensimmäisen kerran kylä mainitaan vuonna 1499/1500 Novgorodin Vatjan viidenneksen verokirjassa nimellä "Vzdylitsy" (). Se oli tuolloin samannimisen Kaprion lääniin kuuluneen pogostan keskus. Nimi juontuu muinaisvenäjän ”nousta”-verbistä ja kuvaa ilmeisesti kylän sijaintia mäellä.


title: Tillitsa

text: Vuonna 1712 Tillitsaan rakennettiin kartano, joka samalla vuosisadalla kuului mm. keisarinna Jelizaveta Petrovnalle ja Katariina II:lle. 1800-luvulla kartano kuului pitkään ruhtinatar Jelizaveta Trubetskajalle, jonka mukaan läheinen taajama on saanut nimensä. Vuonna 1766 rakennettiin Vladimirin jumalanäidin ikonille omistettu kivikirkko, joka on säilynyt raunioina.


title: Possata

text: Possata () on maalaiskunta ja sen keskuskylä Leningradin alueen Hatsinan piirissä Venäjällä. Kylä sijaitsee Ortesjoen ja Grjaznajan yhtymäkohdassa 83 kilometriä Pietarista ja 35 kilometriä Hatsinasta lounaaseen. Sen läpi kulkee Pietarin ja Pihkovan välinen M20-valtatie. Kunnassa on 5 600 ja kylässä 2 100 asukasta (vuonna 2011).


title: Possata

text: Possatan kunta sijaitsee Hatsinan piirin lounaisosassa. Se rajoittuu pohjoisessa Suuren-Kolppanan, koillisessa Koprinan, idässä Siiverskan ja kaakossa Orinansavotan kuntiin sekä etelässä Lugan ja lännessä Volossovan piireihin.


title: Possata

text: Seutu kuuluu meri- ja mannerilmaston välivyöhykkeeseen. Talvella sää on etupäässä pilvinen ja epävakaa, kesällä melko lämmin ja poutainen. Tammikuun keskilämpötila on –8 °C ja heinäkuun +17 °C. Keskimääräinen sademäärä on 600 millimetriä vuodessa. Sateet tulevat etupäässä huhti-lokakuussa, ja lumipeite on enintään 30–40 senttimetriä. Tuulen suunta on yleensä lounaasta.


title: Possata

text: Kunnan pinta-ala on 291,21 neliökilometriä. Siitä 78,9 % on metsää, 15,0 % maatalousmaata ja 4,3 % asutusalueita. Suurimmat joet ovat Laukaan sivujoki Ortes, jälkimmäisen sivujoet Mustajoki (ven. "Tšornaja") ja Verjažka, Orlinanjärveen laskeva Divenka sekä Jaštšeran sivujoki Lutinka. Suurin vesialue on Ortesjoen muodostama Savotan tekojärvi (ven. "Tšikinskoje vodohranilištše"). Hyötykaivannaisiin kuuluvat Siiverskan dolomiittiesiintymä, hiekka, savi ja turve. Suurimmat saastuttajat ovat Paatovassa sijaitseva suurkanala ja kunnan läpi kulkeva M20-valtatie. Ympäristön kokonaistilaa voidaan pitää tyydyttävänä.


title: Possata

text: Keskuskylän lisäksi kuntaan kuuluu Pietarin ja Lugan välisen rautatien varrella erillään sijaitseva Divenskin taajama sekä 12 kylää: Lätä, Mesina, Paatova, Potopia, Riepitsa, Rääsinä, Saamusti, Savota, Taamitsa, Uusi-Potopia, Vanha-Potopia ja Vuiri. Possatan jälkeen suurin asutuskeskus on puolentoista tuhannen asukkaan Paatova.


title: Possata

text: Kunnan alueella sijaitsee viisi puutarhapalsta-aluetta ja yksi huvila-alue, joilla on yhteensä lähes 1600 tonttia. Kahdeksasta lomakylästä käytössä on vain Vuirissa sijaitseva Pietarin Vasilinsaaren piirin lastenleiri. Kesäasukkaiden määrä arvioidaan yli kahdeksi tuhanneksi ja viikonloppua viettävien määrä 5,5–6 tuhanneksi.


title: Possata

text: Ortesin ja sen sivujokien varret ovat olleet asuttuja jo 2000-luvulla eaa. Merkkejä asutuksesta ei juurikaan löydy ajanlaskun alkua edeltäneen vuosituhannen lopusta aina 900-luvulle jaa. 1100-luvulta lähtien alue kuului Novgorodin feodaalitasavallan Vatjan viidennekseen. Inkerikkojen asuinalueelle muutti slaaveja, jotka muodostivat tiheän maanviljelijä- ja käsityöläisasutusten verkon. Seudulta on löydetty keskiaikaisia kurgaanihautoja.


title: Possata

text: Vanhimmat Hatsinan piiriä koskevat kirjalliset tiedot ovat Vatjan viidenneksen verokirjasta vuodelta 1499/1500. Sen mukaan Ortesjokeen laskevan Grezna (Grjaznaja) -joen varrella sijaitsi Kaprion kihlakuntaan kuulunut Greznan Pyhän Nikolauksen pogosta. Possatan paikalla ollut kylä oli nimeltään Bolšaja Grezna. Ortesjokea pitkin kulki tärkeä reitti Kaprioon ja Suomenlahdelle.


title: Possata

text: 1600-luvulla ruotsalaiset valtasivat Inkerin, jonne muutti suomalaisia talonpoikia. Inkerinsuomalaisia asui seudulla aina 1900-luvun puolivälin väestönsiirtoihin ja karkotuksiin saakka. Suomalaiset kuuluivat Koprinan luterilaiseen seurakuntaan. 1700-luvun alussa suuren Pohjan sodan aikana alue liitettiin jälleen Venäjään, ja sinne alkoi siirtyä venäläisiä uudisasukkaita. Seudulla asui runsaasti vanhauskoisia, joilla oli rukoushuone Taamitsan kylässä.


title: Possata

text: Vuonna 1713 Pietari I lahjoitti Kurovitsan moisioon kuuluneen Bolšaja Grjaznan lähikylineen pojalleen Aleksei Petrovitšille. Samana vuonna sinne rakennettiin kruununperijän matkapalatsi ja puinen Neitsyt Marian syntymän kirkko, josta kylä sai nykyisen venäläisen nimensä "Roždestveno" (ven. "Roždestvo Presvjatoi Bogoroditsy" ’Pyhän Jumalansynnyttäjän syntymä’). Myöhemmin alue siirtyi Pietarin sukulaisille ja vuonna 1733 takaisin hoville.


title: Possata

text: Vuonna 1780 keisarinna Katariina II teki Possatasta kaupungin ja kihlakunnan keskuksen. Sinne pystytettiin kiviset koulu-, kauppahalli- ja virastorakennukset sekä Kristuksen taivaaseen astumisen kirkko. Vuosikymmenen loppuun mennessä kaupungin väkiluku kasvoi yli tuhanteen. Tältä ajalta lienee peräisin suomenkielinen nimitys "Possata" (ven. "posad" ’esikaupunki, kauppala’).


title: Possata

text: Paavali I lakkautti kaupungin vuonna 1796 ja siirsi sen hallinnolliset tehtävät asuinpaikkaansa Hatsinaan. Possatan kylälle jäi vain volostin keskuksen rooli. Paavali lahjoitti sen hovineuvos Jefremoville. Hänen aikanaan sinne rakennettiin kartano, jossa kirjailija Vladimir Nabokov vietti myöhemmin lapsuutensa. Lähikylissä oli useiden aatelisperheiden kartanoita, jotka sittemmin joutuivat eri kauppiassukujen omistukseen.


title: Possata

text: Vuonna 1929 Possataan perustettiin yksi ensimmäisistä kolhooseista ja vuosina 1935–1936 pieni vesivoimalaitos. Toisen maailmansodan aikana siellä oli saksalaisten vankileiri. Vuonna 1996 perustettiin uudelleen Hatsinan piiriin kuulunut Possatan volosti, joka vuosina 2004–2006 muutettiin itsehallinnolliseksi maalaiskunnaksi.


title: Possata

text: Pietarin ja Pihkovan välisen M20-valtatien lisäksi kunnan läpi kulkee Kemppaalan (ven. "Kempolovo") ja Hattulan ("Šapki") välinen maantie. Ainoa rautatieasema on Divenskissä. Suurin osa rautateiden henkilöliikenteestä kulkee Siiverskan aseman kautta. Kaikkiin kyliin Riepitsaa lukuun ottamatta on linja-autoyhteydet. Lähes 2 300 kuntalaista matkustaa päivittäin kunnan ulkopuolelle töihin, opiskelemaan tai muissa asioissa. Pietarissa käy päivittäin noin 1 460 henkeä.


title: Possata

text: Paikallisista elinkeinoista tärkeimmät ovat maa- ja metsätalous (68 % työvoimasta) sekä palvelut. Suurin maatalousyritys on Paatovan lähellä toimiva Agrokompleks Oredežin suurkanala (265 työntekijää). Maidon ja lihan tuotantoa harjoittanut maatalousyritys Roždestvenskoje on tehnyt konkurssin ja lopettanut toimintansa. Yksityiset maatilat ja asukkaiden henkilökohtaiset aputaloudet viljelevät perunaa ja vihanneksia sekä tuottavat maitoa ja lihaa. Teollisuusyrityksiin kuuluvat puunjalostusta harjoittavat Tšikino ja Voshod.


title: Possata

text: Palvelut ovat keskittyneet kuntakeskukseen sekä lähellä sijaitsevaan Siiverskan taajamaan. Possatassa on lastentarha, keskikoulu, kulttuuritalo, kirjasto, poliklinikka ja sairaala, Paatovassa lastentarha, kulttuuri- ja vapaa-ajankeskus, kirjasto ja lääkärin vastaanotto, Divenskissä peruskoulu, kulttuuritalo, kirjasto ja ensiapuasema. Kauppa- ja ravintolapalveluja tarjoaa Hatsinan piirin kulutusosuuskunta ja joukko yksityisiä yrityksiä. Possatassa ja Vuirissa on pienet hotellit. Possatassa toimii ortodoksinen seurakunta. Kirkkoja on kaksi ja tsasounia kolme.


title: Possata

text: M20-valtatie jakaa Possatan kahteen osaan. Kylä koostuu etupäässä omakotitaloista. Ortesjoen ja Grjaznajan yhtymäkohdan yläpuolella kohoaa vuonna 1825 rakennettu kartano, joka vuodesta 1916 lähtien kuului Vladimir Nabokoville. Vuonna 1973 sinne perustettiin museo. Puinen kartanorakennus paloi vuonna 1995, mutta on sen jälkeen rakennettu uudelleen. Museo esittelee Nabokovin elämää, sukulaisia sekä seudun kartanokulttuuria. Kirjailija kertoo Possatan-vuosistaan omaelämäkerrassa "Drugije berega", jonka laajennettu englanninkielinen laitos on suomennettu nimellä "Puhu, muisti".


title: Possata

text: Joen vastarannalla sijaitsee Neitsyt Marian syntymän kirkko (1884–1886). Uudella hautausmaalla on Fjodor Volkovin suunnittelema klassistinen Kristuksen taivaaseen astumisen kirkko (1781–1784). Ortesjoella on entisen vesivoimalaitoksen rakennus ja pato.


title: Possata

text: Kunnan muita nähtävyyksiä ovat runoilija Aleksandr Puškinin elämään liittyvä ”Postimestarin talo” Vuirissa sekä dekabristi Kondrati Rylejevin synnyinkartano Paatovassa. Kurgaanihautoja on säilynyt Mesinassa ja Possatan lähellä.


title: Nestori Valavaara

text: Johan Nestor (Nestori) Valavaara (sukunimi aik. Wallenius; 2. elokuuta 1875 Laitila – 26. syyskuuta 1946 Turku) oli suomalainen liikkeenharjoittaja ja sosiaalidemokraattien kansanedustaja.


title: Nestori Valavaara

text: Valavaaran vanhemmat olivat mäkitupalainen Kustaa Wallenius ja Maria Jokela. Hän työskenteli jalkinetyöntekijänä Turussa vuodesta 1891 lähtien sekä myös merimiehenä. Valavaara oli Työ-lehden toimittajana Viipurissa 1906–1908 ja hän toimi sos.dem puolueen puhujana sekä vuosina 1908–1916 Viipurin läänin itäisen vaalipiirin sos.dem. piirisihteerinä Antreassa. Viimeksi hän omisti jalkineliikkeen Turussa ja piti sitä aina kuolemaansa saakka.


title: Nestori Valavaara

text: Valavaara oli SDP:n kansanedustajana vuosina 1907–1917 edustaen Viipurin läänin itäistä vaalipiiriä. Nestori Valavaaran veli oli sosialidemokraattien kansanedustaja Iisakki Valavaara.


title: Fregatti St. Nikolai

text: Sviatoi Nikolai oli Venäjän keisarikunnan laivaston soutufregatti. Alus upposi 9. heinäkuuta 1790 15 metrin syvyyteen, koska Ruotsinsalmen toisessa meritaistelussa 28. kesäkuuta saatuja vuotoja ei kyetty korjaamaan. Aluksen päällikkö ei suostunut poistumaan alukseltaan ja hän hukkui aluksensa mukana samoin kuin pääosa miehistöstä. Ainoastaan kaksitoista pelastui.


title: Fregatti St. Nikolai

text: Hylky löydettiin 1948 väylätöiden yhteydessä. Se tunnistettiin 1970-luvun puolivälissä Ruotsin sota-arkistosta löytyneen taistelukartan avulla venäläiseksi soutufregatti Sviatoj Nikolaiksi (Sankt Nikolai). Hylkyä yritettiin hinata sivuun väylältä, mutta hinaus ja taitamattomat nostoyritykset vahingoittivat sitä erittäin pahasti. 1940-luvulla hylystä raivattiin pois ylimmät kansirakenteet ja nostettiin pois tykit lavetteineen. Hylystä nostetut esineet ovat Suomen merimuseon ja Kymenlaakson museon hallussa ja niitä säilytetään Merikeskus Vellamossa. Muutamat esineet ovat näytteillä Vellamossa ja Kotkan edustan Varissaaressa, pääosa varastoituina tai konservointilaitoksessa.


title: Fregatti St. Nikolai

text: Hylky kuuluu arvokkaimpaan hylkyluokkaan ja on sukelluskiellossa. Tosin sen romahtaminen on jo käynnistynyt.


title: Harmaa aine

text: Harmaa aine () tarkoittaa keskushermoston harmaalta näyttäviä osia. Harmaassa aineessa on hermosolujen solukeskuksia ja ydintupettomia viejähaarakkeita. Isoaivoissa harmaan aineen paksuus on 2–3 millimetriä.


title: Harmaa aine

text: Aivojen harmaa kuorikerros ohenee ikävuosien 8 ja 23 välillä. Aivoaineen määrä pysyy silti samana, sillä harmaan aivoaineen tiheys kasvaa kerroksen ohenemisen myötä. Kolmannenkymmenennen ikävuoden jälkeen harmaan aineen määrä alkaa vähetä. Naisilla ja miehillä on yhtä paljon harmaata aivoainetta.


title: Artturi Sivenius

text: Arthur (Artturi) Sivenius (20. toukokuuta 1876 Nastola – 18. elokuuta 1926 Helsinki) oli suomalainen ammattiyhdistystoimitsija ja sosialidemokraattien kansanedustaja.


title: Artturi Sivenius

text: Siveniuksen vanhemmat olivat suntio Tuomas Sivenius ja Eva Lovisa Stenroos. Sivenius työskenteli vuoteen 1906 mennessä suutarina, merimiehenä, asemamiehenä ja konduktöörinä. Hän oli sitten Itä-Hämeen Raivaaja -lehden toimittajana Lahdessa ja oli vankilassa majesteettirikoksesta vuosina 1910–1911. Ammattiyhdistyspuolella Sivenius toimi Satamatyöväen liiton sihteerinä, Rautatieläisten liiton sihteerinä 1917–1918 sekä Nahkatyöntekijäin liiton luottamusmiehenä.


title: Artturi Sivenius

text: Suomen sisällissodan aikana Sivenius oli kansanvaltuuskunnan liikenneasiainosaston rautatieneuvoston puheenjohtajana. Hän pakeni sodan lopussa Venäjälle ja oli vuoden verran vankilassa poliittisista syistä palattuaan 1920-luvun alussa Suomeen.


title: Artturi Sivenius

text: Sivenius oli SDP:n kansanedustajana vuosina 1907–1909 ja 1910–1911 edustaen Hämeen läänin eteläistä vaalipiiriä. Hän oli sosialidemokraattisen eduskuntaryhmän puheenjohtajana ja kuului sosialidemokraattisen puolueen puolueneuvostoon.


title: Artturi Sivenius

text: Sivenius oli naimisissa vuosina 1899–1913 Hilma Karlssonin kanssa. Jäätyään leskeksi hän meni uusiin naimisiin Tyyne Elina Raskun kanssa 1917.


title: HDL

text: HDL () on veressä sijaitseva lipoproteiini. Se kuljettaa kolesterolia kudoksista maksaan vähentäen näin riskiä sairastua rasvankovetustautiin ja sepelvaltimotautiin. HDL on lipoproteiineista pienin.


title: HDL

text: Lipoproteiinit jakautuvat viiteen ryhmään, kylomikronit, VLDL, IDL, LDL ja HDL. HDL-kolesteroli on niin sanottua hyvää kolesterolia, LDL taas huonoa.


title: Birdman (artisti)

text: Bryan ”Baby” Williams, taiteilijanimeltään Birdman, (s. 15. helmikuuta 1969 New Orleans, Louisiana, Yhdysvallat) on yhdysvaltalainen rap-artisti, -tuottaja ja yrittäjä. Hän aloitti räppäämisen koulusta erottamisen jälkeen oltuaan 15-vuotias. Williamsin ura ei lähtenyt nousuun vasta kuin ollessaan 28-vuotias, kun hän nauhoitti ensimmäisen menestysalbuminsa Juvenilen kanssa.


title: Birdman (artisti)

text:
Williams perusti levy-yhtiö Truthin yhdessä Juvenilen kanssa ja saivat heti asiakkaita, mutta aivan muusta musiikkimaailmasta kuin räpistä. He levyttivät Jim Jonesin ensimmäisen levyn, joka myi platinaa. Juvenile ja Williams laittoivat ansiorahat puoliksi ja erosivat omille teilleen, minkä jälkeen he löysivät toisensa 10 vuotta jälkeenpäin. Williams kuuluu Mannie Freshin kanssa Big Tymers -nimiseen hip hop -duo'on.
Williams omistaa levy-yhtiö Cash Money recordsin yhdessä veljensä Ronald (Slim) Williamsin kanssa.


title: Dörflingen

text: Dörflingen on kunta Sveitsissä, Schaffhausenin kantonissa. Kunta kuuluu Reiatin piirikuntaan (). Kunnan pinta-ala on 5,82 neliökilometriä ja asukkaita siellä on 796 (28.2.2006).


title: Dörflingen

text: Kunta rajautuu lännessä Büsingen am Hochrheinin kuntaan, joka on Saksan eksklaavi, sekä idässä saksalaisiin Gailingen am Hochrheinin kaupunkiin ja Gottmadingenin kuntaan. Luoteessa kunta rajautuu Schaffhausenin kaupunkiin, pohjoisessa Thayngenin kuntaan ja etelässä Thurgaun kantoniin kuuluvaan Diessenhofenin kuntaan.


title: Dörflingen

text: Ensimmäinen dokumentoitu maininta paikkakunnasta on vuodelta 1264. Tuolloin paikkakunta tunnettiin nimeltä "Dorfelingen".


title: Refleksirata

text: Refleksirata tai heijastekaari on reseptorista selkäytimen kautta kulkeva rata, jota pitkin hermoimpulssi kulkee. Refleksirataan kuuluu ärsykkeen vastaanottava aistinelin, keskushermosto alue, hermoyhteys ja toimiva elin.


title: Koovee (salibandy)

text: Koovee on tamperelainen urheiluseura, jonka alaisuudessa toimii salibandyjaosto. Lisenssipelaajamäärällä mitattuna se on Suomen suurin salibandyseura. Seurassa oli toukokuussa 2008 34 joukkuetta ja yli tuhat lisenssipelaajaa.


title: Koovee (salibandy)

text: Sekä miesten että naisten edustusjoukkueet pelaavat Suomen korkeinta sarjatasoa salibandyliigaa. Seuralla on juniorijoukkueita poikien A-F ja tyttöjen B-E ikäluokissa. Nuoremmille seura järjestää salibandykerhoja. Seuralle on myönnetty Nuori Suomi -sinetti laadukkaasta juniorityöstä.


title: Koovee (salibandy)

text: Kooveen salibandyjaosto perustettiin keväällä 1996, kun Manse Unitedin miesten ja naisten edustusjoukkueet siirtyivät Kooveen alaisuuteen. Heti ensimmäisellä kaudella miesten joukkue voitti I-divisioonan ja nousi kauden päätteeksi mestaruussarjaan. Vierailu ylimmällä sarjaportaalla oli kuitenkin vain kauden mittainen, sillä kauden 1997–1998 lopuksi joukkue putosi mestaruussarjasta. Seuraavat kaudet miesten edustusjoukkue pelasi I-III-divisioonissa, kunnes liigassa pelaava Tampereen Gunners keväällä 2008 siirsi miesten ja poikien toimintansa Kooveen alaisuuteen, jolloin syntyi yhdistelmäjoukkue G-KooVee. Miehet pelasivat liigaa nimellä G-KooVee kauden 2008–2009, mutta kaudesta 2009–2010 nimenä on Koovee.


title: Koovee (salibandy)

text: Kooveen naisten joukkue pelasi salibandyliigaa kolme kautta, vuodesta 1996 vuoteen 1999. Kahden puolivälieriin päättyneen kauden jälkeen joukkue putosi kauden 1998–1999 keväällä I-divisioonaan. Muutamien hyvin menneiden I-divisioonan kausien jälkeen joukkue nousi kauden 2007–2008 päätteeksi takasin ylimmälle sarjatasolle.


title: Koovee (salibandy)

text: Junioritoiminta seurassa alkoi heti jaoston perustamisen jälkeen. Aluksi junioripelaajien ja -joukkueiden määrä oli melko pieni, mutta vuosituhanteen vaihteesta alkaen sählykerholaisten ja salibandyjuniorien määrä on kasvanut kovalla vauhdilla. Tällä hetkellä tarjontaa löytyy pojissa kaikille ikäluokille ja tytöissä ikäryhmille A-E. Valikoimaa täydentävät vielä sählykerhot. Juniorityö on seurassa tärkeässä roolissa ja SSBL luovutti siitä tunnustukseksi syksyllä 2004 Nuori Suomi -sinetin.


title: Jäähdytyselementti

text: Jäähdytyselementti (jäähdytyslevy, jäähdytysripa, jäähdytysprofiili, jäähdytyssiili; ) on "lämpönielu", alumiinista tai muusta lämpöä hyvin johtavasta metallista valmistettu passiivinen komponentti, jolla johdetaan lämpöä pois sähköisestä komponentista ympäröivään ilmaan.


title: Jäähdytyselementti

text: Vastaavanlaista rakennetta käytetään myös ilmajäähdytteisten sähkö- ja polttomoottoreiden sekä muiden kuumenevien koneenosien jäähdytyksessä. Tällöin pinta-alaa lisäävistä muodoista käytetään usein nimitystä jäähdytysrivat.


title: Jäähdytyselementti

text: Jäähdytyselementin ideana on lisätä laitteen tai komponentin pinta-alaa, jolloin lämmön johtuminen ympäröivään ilmaan tehostuu. Useimmiten jäähdytyselementti koostuu litteästä levystä, jossa on lukuisia ulokemaisia osia. Jäähdytyselementti kiinnitetään komponenttiin lämpöä johtavalla liimalla tai puristetaan tiukasti komponenttia vasten esimerkiksi ruuvin tai jousen avulla. Usein väliin laitetaan ohut kerros pehmeää lämpöä johtavaa levyä tai lämpöä johtavaa tahnaa, jotta lämmön siirtyminen komponentista jäähdytyselementtiin olisi mahdollisimman tehokasta.


title: Jäähdytyselementti

text: Yleisimpiä valmistusaineita ovat alumiini ja kupari. Kuparia käytettäessä myös elementin massa voi muodostua ongelmaksi rasittaen komponentteja fyysisellä kuormalla.


title: Jäähdytyselementti

text: Usein jäähdytystä tehostetaan lisäämällä ilman virtausta jäähdytyselementin läpi esimerkiksi tuulettimen avulla.


title: Yhdysvaltain 4. jalkaväkidivisioona

text: 4. jalkaväkidivisioona on Yhdysvaltain maavoimien divisioona, joka muodostettiin 10. joulukuuta 1917 ennen ensimmäistä maailmansotaa.


title: Yhdysvaltain 4. jalkaväkidivisioona

text: 4. jalkaväkidivisioona perustettiin uudelleen 1. kesäkuuta 1940 Fort Benningissä. Se saapui Isoon-Britanniaan vuonna 1944. Divisioona osallistui Normandian maihinnousuun ja Cherbourgin valtaukseen 25. kesäkuuta. Hurtgenin metsässä se osallistui kiivaisiin taisteluihin. Se kärsi tappioita yhteensä 4 097 kaatunutta ja 17 371 haavoittunutta.


title: Unplugged – Rock’n’Roll Realschule

text: Unplugged - Rock'n'Roll Realschule on Die Ärzten neljäs ja MTV Unplugged -sarjaan kuuluva livealbumi, joka julkaistiin 4. marraskuuta 2002. Albumilla yhtye esittää kappaleitaan akustisesti yhdessä hampurilaisen Albert-Schweitzer lukion kanssa lukion juhlasalissa. Albumin nimi tulee "Rock 'n' Roll High School" -musikaalista.


title: Unplugged – Rock’n’Roll Realschule

text: Konsertista julkaistiin myös "" -niminen DVD ja single nimeltä "Unplugged - Komm zurück/Die Banane".


title: Sic bo

text: Sic Bo () on alun perin vanha kiinalainen uhkapeli, jossa pelaaja pyrkii veikkaamaan kolmen nopan tuloyhdistelmää. Pelissä on hieman ruletin tapaan erilaisia kertoimia riippuen tuloyhdistelmän todennäköisyydestä. Peli on erittäin helppo oppia, ja siksi se on kasvattanut suuresti suosioitaan eri puolilla maailmaa.


title: Sic bo

text: Pelin kulku on hyvin selkeä:Alla on esitelty yleisimmän casinovariaation panostusmahdollisuudet.


title: Hepariini

text: Hepariini on glykosaminoglykaaneihin kuuluva aine, joka estää veren hyytymistä. Kehon luonnollinen hepariini on polymeeri, jonka molekyylipaino vaihtelee välillä 3-50 kDa.


title: Hepariini

text: Veren hyytyminen on reaktioketju, jossa elimistön hyytymistekijät (numeroitu I-XIII) aktivoituvat ulkoisen ärsykkeen, esimerkiksi verisuonen vaurioitumisen, johdosta. Hepariini kuuluu välittömästi vaikuttaviin antikoagulantteihin, eli se vaikuttaa aktivoituneisiin hyytymistekijöihin suoraan. Hepariini vaikuttaa sitoutumalla veressä antitrombiini III-nimiseen molekyyliin, jonka tehtävänä on inaktivoida hyytymistekijöitä. Hepariinin sitoutumisen seurauksena antitrombiini III pystyy paremmin sitoutumaan aktivoituneisiin hyytymistekijöihin Xa, IXa, XIa, XIIa, XIIIa ja trombiiniin, joista tärkeimmät vaikutukset ovat Xa:n ja trombiinin toiminnan estyminen. Hyytymiseen johtavan reaktioketjun toiminta häiriintyy tällöin monessa kohdassa.


title: Hepariini

text: Hepariinia käytetään lääketieteessä antikoagulanttina eli veren hyytymistä estävänä lääkkeenä. Koska hepariini hajoaa suolistossa, se on annosteltava suonensisäisesti tai ihonalaisesti. Hepariinin eliminaation puoliintumisaika veriplasmassa on varsin lyhyt, noin 1-2 tuntia, ja siksi sitä täytyy antaa useamman kerran päivässä. Hepariini poistuu kehosta hajoamalla maksassa tarkemmin tuntemattomalla mekanismilla, ja pieni määrä erittyy myös virtsaan. Hepariinin käyttö on turvallista myös raskauden aikana, koska aine ei läpäise istukkaa. Hepariinihoidon haittavaikutuksina voi esiintyä muun muassa verenvuotoja, trombosytopeniaa, ihoreaktioita ja maksa-arvojen kohoamista. Hepariinista aiheutuvat verenvuodot voidaan hoitaa kumoamalla aineen vaikutus protamiinisulfaatilla.


title: Maciej Truszczyński

text: Maciej Truszczyński (s. 13. huhtikuuta 1981 Gorzów Wielkopolski) on puolalainen jalkapalloilija. Truszczyński on laitapuolustaja, mutta pystyy myös pelaamaan keskikentän pohjalla.


title: Ojamonkangas

text: Ojamonkangas on Lohjan 10. kaupunginosa. Kerrostalovaltainen, Lohjanharjun rinteessä sijaitseva Ojamonkangas sijaitsee kolmen kilometrin päässä Lohjan keskustasta lounaaseen. Pohjoisessa sen erottaa Ojamosta Ojamonharjuntie.


title: Ojamonkangas

text: Kaupunginosa sai alkunsa 1960-luvulla, kun asuntopulan vaivaaman Lohjan kauppalan kauppalanjohtaja Toivo Peltonen kävi neuvotteluja maahankinnoista Ojamon kartanon omistajan Antti Savolaisen kanssa. Vuonna 1963 päästiin sopimukseen, jolla kauppala osti Savolaiselta 40 hehtaarin alueen. Kaupan jälkeen kauppala teetti alueelle asemakaavan, ja seuraavana vuonna julistettiin urakkakilpailu koko alueen rakentamisesta. Kilpailun voitti Ruola Oy, jonka kanssa kauppala allekirjoitti 20. tammikuuta 1965 sopimuksen paitsi koko alueen rakennuskannan, myös kunnallistekniikan rakentamisesta.


title: Ojamonkangas

text: Ensimmäisen kerrostalon, As. Oy. Ojamonrinteen rakentaminen alkoi 28. tammikuuta 1965, ja rakennus valmistui saman vuoden marraskuussa. Viimeinen Ruolan rakentama talo valmistui elokuussa 1972 Reunakadulle. Sen jälkeen Ojamonkankaalle on suuntautunut vain vähäistä täydennysrakentamista: vuosina 1983-1984 Rakennusliike Haka rakensi kolme taloa ja yhdeksän asuntoa käsittäneen rivitaloyhtiön, ja vuonna 1991 Lohjan kaupunki rakensi Lempinkadun päähän neljän asunnon rakennuksen sosiaalitoimen käyttöön.


title: Gangwon (Etelä-Korea)

text: Gangwon (, hanja 江原道) on yksi Etelä-Korean maakunnista. Se sijaitsee valtion koillisosassa Japaninmeren rannalla pääkaupunki Soulin itäpuolella. Maakunta rajautuu pohjoisessa Pohjois-Koreaan, lännessä Gyeonggin maakuntaan ja etelässä Pohjois-Chungcheongin sekä Pohjois-Gyeongsangin maakuntiin. Gangwon on Etelä-Korean maakunnista harvimmin asuttu mutta pinta-alaltaan toiseksi suurin: maakunnan asukasluku on 1 415 692 (vuonna 2010) ja pinta-ala 16 534,30 neliökilometriä. Sen pääkaupunki on Chuncheon.


title: Gangwon (Etelä-Korea)

text: Maakunta on vuoristoinen, ja Taebaek-vuorijono kulkee sen läpi pohjois–eteläsuunnassa. Etelä-Korean kolme pisintä jokea, Namhangang, Bukhangang ja Nakdonggang saavat alkunsa sen alueelta, ja sen rajojen sisällä sijaitsee useita tunnettuja vuorenhuippuja, kuten Seoraksan.


title: Gangwon (Etelä-Korea)

text: Vuonna 2016 Gangwonin kansallinen yliopisto valittiin maailman 20 lupaavimman joukkoon konsulttiyritys Firetailin raportissa yliopistoista, jotka voivat nousta maailman eliittiin vuoteen 2030 mennessä.


title: Monte Carlo -ralli 2008

text: Monte Carlo -ralli 2008 ajettiin 24.−27.1 Valencessa, joka oli kauden ensimmäinen ralli.Kisan voitti ranskan Sebastien Loeb, toinen oli suomalainen Mikko Hirvonen ja kolmas australialainen Chris Atkinson. Rallissa ajettiin 19 erikoiskoetta.


Oulun ammattikorkeakoulun opiskelijakunta (OSAKO) on Oulun ammattikorkeakoulun opiskelijoita edustava lakisääteinen opiskelijakunta. Opiskelijakunta aloitti opiskelijayhdistyksenä Oulun seudun ammattikorkeakoulun Opiskelijat ry, vuonna 1997. Laki ammattikorkeakoulujen opiskelijakunnista tuli voimaan 1.8.2005.


title: Oulun ammattikorkeakoulun opiskelijakunta

text: Opiskelijakunnan tehtävänä on edustaa kaikkia Oamkin opiskelijoita ammattikorkeakoulun hallinnossa. Opiskelijakunta pyrkii myös edistämään koulutuksen laatua, opiskeluhyvinvointia ja kansainvälistymistä sekä järjestää jäsenpalveluja. OSAKO on opiskelijakuntien valtakunnallisen yhteenliittymän, Suomen ammattikorkeakouluopiskelijakuntien liitto - SAMOK ry:n, suurimpia jäsenjärjestöjä.


text: Opiskelijakunnan päätöksenteosta ja toiminnasta vastaavat opiskelijoista valitut luottamushenkilöt. Ylintä päätösvaltaa käyttää vuosittain vaalilla valittava 25-jäseninen edustajisto, joka linjaa OSAKOn strategian, toimintasuunnitelmat, jäsenmaksun sekä muut tärkeimmät päätökset. Edustajisto päättää myös poliittisista ohjelmista. Käytännön toiminnasta huolehtivat edustajiston alaisuudessa kuusihenkinen hallitus sekä vaalilautakunta, jonka vastuulla on edustajistovaalin ja korkeakouluhallinnon opiskelijaedustajien valinnan järjestäminen. Luottamushenkilöiden apuna toimii joukko palkattuja työntekijöitä pääsihteerin johdolla.


text: Opiskelijakunta kustantaa Osakolainen-opiskelijalehteä, joka ilmestyi vuosina 1999–2009 ja 2012–2018.


title: Laktoositon

text: Laktoositon tarkoittaa Suomen viranomaisten määritelmän mukaan sitä, että tuotteen laktoosipitoisuus on alle 0,01 g/100 g. Useimpia maitotaloustuotteita on nykyään saatavana laktoosittomina vaihtoehtoina.


title: Laktoositon

text: Laktoosittomuudelle ei vielä ole olemassa yleistä, kansainvälisesti hyväksyttyä raja-arvoa. Vähälaktoosisten tuotteiden laktoosipitoisuus on alle 1 g/100 g.


title: Laktoositon

text: Laktoosittoman maidon laktoosipitoisuutta alennetaan Suomessa poistamalla maidosta ensin osa laktoosista. Maitoon jäänyt laktoosi muunnetaan sen jälkeen glukoosiksi ja galaktoosiksi lisäämällä maitoon laktoosia pilkkovia entsyymejä. Glukoosia jää maitoon niin vähän, ettei se maistu makealta kuten vähälaktoosinen maito. Laktoosin poiston jälkeen maidon markkinoinnissa on käytettävä sanaa maitojuoma, koska EU:n lainsäädännön mukaan maitoa, josta on poistettu laktoosia, proteiinia tai kalsiumia, ei saa kutsua maidoksi.


title: Laktoositon

text: Laktoosittomat tuotteet sopivat monille laktoosi-intoleranteille, jotka saavat oireita hyvin pienistä laktoosimääristä. Yksilölliset erot oireiden synnyssä ja kokemisessa ovat nimittäin suuria. Oireiden kokemiseenkin voi vaikuttaa usea asia: laktoosin määrä, ateriakokonaisuus, fysiologiset ja psykologiset tekijät.


title: Laktoositon

text: Valio.fi


title: Ilmaisin

text: Ilmaisin eli detektori on laite, joka vastaanottaessaan fysikaalisen signaalin tuottaa jonkin mitattavissa olevan vasteen, kuten esimerkiksi sähkövirran.


title: Ilmaisin

text: Ilmaisin voi mitata esimerkiksi lämpötilaa, kosteutta, painetta, sähkömagneetista säteilyä tai hiukkasia. Arkipäiväisinä esimerkkeinä ilmaisimista voidaan mainita digitaalinen lämpömittari, liiketunnistin tai kameran valotuksen mittaus. Röntgenkuvauksessa tutkittavan henkilön läpi menevä röntgensäteily havaitaan röntgenilmaisimella.


title: Ilmaisin

text: Sanoilla ilmaisin ja anturi tarkoitetaan toisinaan samaa asiaa. Toisaalta anturi voidaan käsittää ilmaisimeen kuuluvana yksittäisenä komponenttina. Yleensä puhutaan kuitenkin lämpötila-anturista tai lämpömittarista eikä lämpötilailmaisimesta. Sen sijaan valon ja muun sähkömagneettisen säteilyn yhteydessä käytetään pääsääntöisesti sanaa ilmaisin. Myöskään hiukkasfysiikan ilmaisimista ei yleensä käytetä sanaa anturi.Joitakin signaalin modulaatiota purkavia elektronisia kytkentäjä nimitetään myös ilmaisimiksi: katso FM-modulaatio ja AM-modulaatio.


title: Chocolate Salty Balls (P.S. I Love You)

text: ”Chocolate Salty Balls (P.S. I Love You)” on vuonna 1998 julkaistu single albumilta "". Se oli julkaisuvuotensa jouluna Britannian singlelistan ykkönen.


title: Etelä-Kymenlaakson ammattiopisto

text: Etelä-Kymenlaakson ammattiopisto (tunnetaan myös nimellä EKAMI) on ammattioppilaitos Etelä-Kymenlaaksossa. Sen hallinnollinen keskus on Kotkassa Kotkansaarella Kotekon tiloissa. Ammattiopisto on yli 3 000 opiskelijan oppilaitos. Oppilaitos antaa ammatillista peruskoulutusta 2 240 opiskelijalle Kotkassa ja Haminassa. Ammatillista aikuiskoulutusta ja oppisopimustoimintaa järjestetään aikuisille ja yrityksille. Aikuiskoulutuksessa on opiskelijoita noin 500 ja oppisopimuskoulutuksessa saman verran.


title: Etelä-Kymenlaakson ammattiopisto

text: Ammattiopisto järjestää ammatillista peruskoulutusta 24 ammatilliseen perustutkintoon, talouskouluopetusta, maahanmuuttajien ammatilliseen koulutukseen valmentavaa koulutusta sekä erityisopetuksena järjestettävää valmentavaa ja ohjaavaa koulutusta. Aikuiskoulutuksessa annetaan opetusta moniin tekniikan ja palvelualojen ammatteihin, joissa voi suorittaa ammatti- ja erikoisammattitutkintoja. Oppisopimuskoulutusta voidaan järjestää myös sellaisilla aloilla, joihin ei alueella ole oppilaitosmuotoista tarjontaa.


title: Etelä-Kymenlaakson ammattiopisto

text:
Oppilaitoksen omistajina ovat viisi kuntaa, Hamina, Kotka, Miehikkälä, Pyhtää, Virolahti.
Kunnat perustivat vuonna 2005 Kotkan–Haminan seudun koulutuskuntayhtymän, jonka oppilaitoksena ammattiopisto toimii. Kuntayhtymän ylintä päätäntävaltaa käyttää kuntien valitsema yhtymäkokous. Toimeenpanovaltaa käyttää yhtymähallitus, jossa on kymmenen jäsentä. Henkilöstöä on 280, joista opettajia on noin 240 ja loput toimisto- ja muuta tukipalveluhenkilöstöä. Ammattiopiston talousarvio vuonna 2006 oli 24 miljoonaa euroa. Monialaisena ja riittävän suurena yksikkönä toiminta järjestetään opiskelijakohtaisella valtionosuudella ja omalla tulorahoituksella.


title: Bromifenolisininen

text: Bromifenolisininen (CHBrOS) on väriaine, jota käytetään muun muassa pH-indikaattorina . Yhdiste on erittäin happamissa oloissa keltaista ja muuttuu väriltään siniseksi pH:n ollessa 3,0–4,6.


title: Bromifenolisininen

text: Paitsi indikaattorina bromifenolisinistä käytetään väriaineena myös DNA:n sekvenssoinissa . Yhdistettä voidaan käyttää agaroosigeelielektroforeesissa ja SDS-PAGE-elektroforeesissa. Puskuriliuoksina käytetään yleensä Tris(hydroksimetyyli)aminometaania sisältäviä TAE- tai TBE-liuoksia .


title: Aapeli Suomalainen

text: Abel (Aapeli) Suomalainen (29. tammikuuta 1866 Savonranta – 19. syyskuuta 1932 Kitee) oli suomalainen mylläri joka oli sosialidemokraattien kansanedustajana ensimmäisessä eduskunnassa.


title: Aapeli Suomalainen

text: Suomalaisen vanhemmat olivat sahamies Mikko Suomalainen ja Anni Heiskanen. Hän kävi kansakoulun ja toimi sitten myllärinä Kiteellä, Uukuniemellä ja Ruskealassa. Hän oli naimisissa vuodesta 1886 Iida Maria Koposen kanssa.


title: Aapeli Suomalainen

text: Suomalainen oli SDP:n kansanedustajana 1907–1908 edustaen Kuopion läänin itäistä vaalipiiriä.


title: Juho Suomalainen

text: Juho Suomalainen (sukunimi aik. Hytönen; 15. lokakuuta 1868 Vesanto – 16. huhtikuuta 1941 Kuopio) oli suomalainen asioitsija joka oli sosialidemokraattien kansanedustajana ensimmäisessä eduskunnassa.


title: Juho Suomalainen

text: Suomalaisen vanhemmat olivat torppari Juho Hytönen ja Maria Koljonen. Hän kävi maanviljelyskoulun ja oli maataloustöissä ja kulkukauppiaana sekä myöhemmin torpparina ja pienviljelijänä Vesannolla. Vuodesta 1912 Suomalainen toimi matka-asiamiehenä ja asioitsijana Kuopiossa. Hän oli myös lautamiehenä. Suomalainen oli naimisissa vuodesta 1898 Anna Lyydia Jäppisen kanssa.


title: Juho Suomalainen

text: Suomalainen oli SDP:n kansanedustajana 1907–1908 edustaen Kuopion läänin läntistä vaalipiiriä.


title: Molukkiravut

text: Molukkiravut ("Xiphosura") on yksi niveljalkaisten pääjaksoon kuuluvan leukakoukullisten alajakson luokista. Molukkiravut kuuluvat kehityshistoriallisesti varhaisimmin muotoutuneisiin niveljalkaisten ryhmiin, ja niiden luokkaan sisältyykin monia sukupuuttoon kuolleita kehityslinjoja. Molukkirapujen varhaisimpien muotojen arvioidaan kehittyneen jo ordovikikaudella noin 445 miljoonaa vuotta sitten, joten ne olivat trilobiittien ja meriskorpionien ohella ensimmäisiä merkittäviä niveljalkaisten kehityshaaroja. Muun muassa hiili- ja jurakaudelta peräisin olevien fossiilien perusteella on voitu päätellä, että molukkiravut ovat muuttuneet varsin vähän viimeisen 300 miljoonan vuoden aikana, ja siksi niitä kutsutaankin eläviksi fossiileiksi.


title: Molukkiravut

text: Molukkiravuista tunnetaan ainoastaan neljä nykyisin elävää lajia, jotka kuuluvat "Limulidae"-heimoon. Aikaisemmin "Xiphosura"-ryhmä luokiteltiin yhdessä meriskorpionien kanssa "Merostomata"-luokkaan ("tikaripyrstöt"), mutta nykyisin ryhmien katsotaan muodostavan fylogeneettisesti pikemminkin kaksi erillistä luokkaa, "Xiphosura" ja "Eurypterida".


title: Molukkiravut

text: Nykyisin elävät molukkiravut ovat aikuisina jopa 60 cm:n mittaisia, pyrstö mukaan lukien. Molukkiravut ovat ainoita nykyisin eläviä leukakoukullisia, joilla on verkkosilmät. Sivuilla olevien verkkosilmien lisäksi ravuilla on myös keskellä päätä kaksi rakenteeltaan yksinkertaisempaa silmää, ns. pistesilmät, jotka aistivat valon voimakkuutta ja sen muutoksia mutta eivät liikettä. Muilla leukakoukullisilla kaikki silmät ovat yhden mykiön pistesilmiä, jotka tosin ovat joillakin lajeilla huomattavan kehittyneitä. Tunnetuin molukkirapujen lajeista on "Limulus polyphemus", molukkirapu.


title: Käärmeenpistonyrtti

text: Käärmeenpistonyrtti eli kalliokäärmeenpistonyrtti ("Vincetoxicum hirundinaria", syn. "Cynanchum vincetoxicum") on noin puolen metrin korkuinen, monivuotinen, ruohovartinen kasvi. Se on levinnyt laajalti havumetsävyöhykeen eteläpuoliseen Eurooppaan, ja Keski-Aasiassa sitä kasvaa vuoristojen rinteillä. Laji esiintyy alkuperäisenä ja paikoin yleisenä lounaisimmassa Suomessa. Kasvi on erittäin myrkyllinen.


title: Käärmeenpistonyrtti

text: Käärmeenpistonyrtin varret kasvavat juurakosta kimppuina. Varret ovat ohuita, mutta jäykkiä, pystyjä tai kohenevia ja 30–70 cm korkuisia. Lehdet ovat muutaman senttimetrin pituisia, puikeita, teräväkärkisiä ja ehytlaitaisia. Ne ovat varressa vastakkain. Kasvin varret ja lehdet ovat lähes kaljuja ja kiiltäväpintaisia.


title: Käärmeenpistonyrtti

text: Kukinnot ovat lehtihangoissa olevia sarjamaisia viuhkoja. Kukat ovat yleensä valkeita (keltaisiakin muotoja on olemassa ainakin Etelä-Euroopassa). Teriö on vajaan senttimetrin läpimittainen, tyvestä yhdislehtinen, suuosasta viisiliuskainen, tähtimäinen. Teriön torven sisäpuolella on viidestä liuskasta muodostunut lisäteriö, joka peittää osittain heteet ja emin. Käärmeenpistonyrtti on hyönteispölytteinen, ja kuten muillakin käärmeenpistonyrteillä, siitepöly ei ole irrallista, vaan tarttuu kukissa vieraileviin hyönteisiin suurina siitepölymyhkyinä.


title: Käärmeenpistonyrtti

text: Hedelmä on muutaman senttimetrin pituinen tuppilo, joka avautuu kypsyttyään pituussuunnassa. Tuppilon sisällä on useita siemeniä, joiden kärjessä on haiventupsu. Siemenet leviävät tuulen kuljettamina. Siementen valmistuminen ja itävyys Suomen ilmasto-oloissa on epävarmaa. Kasvin on todettu Itämerellä leviävän saaristossa myös rannalta veteen huuhtoutuneiden ja toiselle rannalle kulkeutuneiden maavarren kappaleiden avulla.


title: Käärmeenpistonyrtti

text: Käärmeenpistonyrtti on ilmeisesti alkuperältään Itä-Euroopan metsäarovyöhykkeen kasvi, mutta on levinnyt suurimpaan osaan havumetsävyöhykeen eteläpuolista Eurooppaa. Pohjoisessa se karttaa mereisimpiä olosuhteita Atlantin ja Pohjanmeren rannoilla, mutta esiintyy Itämeren rannikoilla. Sen pohjoisimmat esiintymät ovat Lounais-Suomessa. Keski-Aasiassa sitä esiintyy paikoin vuoristojen reuna-alueilla Altailla ja Himalajalla.


title: Käärmeenpistonyrtti

text: Käärmeenpistonyrtti on heimonsa (oleanterikasvien tai toisinaan itsenäiseksi heimoksi lasketun käärmeenpistonyrttikasvien) ainoa Suomessa kasvava laji. Sitä esiintyy alkuperäisenä Ahvenanmaalla, Varsinais-Suomessa ja läntisen Uudenmaan rannikolla Porkkalaan asti. Se kasvaa kivisillä rinteillä ja kallioilla, usein paikolla, joilla maa-ainesta on vain vähän. Kasvustot ovat avoimilla, valoisilla ja lämpimillä paikoilla. Käärmeenpistonyrtin esiintymisalue rajoittuu saaristoon ja aivan lähelle rannikkoa sisämaassa. Vain saaristossa se on todella yleinen.


title: Käärmeenpistonyrtti

text: Pohjois- ja Keski-Euroopassa kasvava käärmeenpistonyrtti on erittäin myrkyllinen, mutta eri alueilla kasvavien kasvien myrkyllisyydessä on ilmeisesti eroja. Kasvin myrkyllisin osa on juurakko, joka on tunnettu rohdoksena nimillä "Radix vincetoxi" ja "Radix hirundinariae". Sen on arveltu tehoavan virtsatietulehduksiin, kuumetauteihin ja myrkytystiloihin. Suvun tieteellinen nimi viittaa oletettuun "myrkyn voittamiseen".


title: Gisela Arendt

text: Gisela Jacob-Arendt (5. marraskuuta 1918 Berliini – 18. helmikuuta 1969 Bonn) oli saksalainen uimari. Arendt voitti Berliinin olympialaisissa 1936 kaksi mitalia. Hän sai pronssia 100 metrin vapaauinnissa ja hopeaa 4 × 100 metrin vapaauintiviestissä Ruth Halbsguthin, Leni Lohmarin ja Ingeborg Schmitzin kanssa.


title: Aleksandăr Tomov

text: Aleksandăr Tomov (s. 3. huhtikuuta 1949) on bulgarialainen raskaan sarjan kreikkalais-roomalaisen tyylin painija. Seuratasolla hän edusti Levski Sofiaa.


title: Aleksandăr Tomov

text: Ensimmäisissä arvokisoissaan 1970 Berliinin EM-kisoissa Tomov saavutti pronssia yli sadan kilogramman painoluokassa. Seuraavana vuonna hän voitti maailmanmestaruuden Sofian MM-kisoissa ja jätti neuvostoliittolaisen veteraanipainijan Anatoli Roštšinin hopealle. Tomov voitti kultaa myös 1972 Katowicen EM-kisoissa, mutta jäi myöhemmin samana vuonna käydyissä Münchenin olympialaisissa hopealle, kun kultamitali meni nelikymppiselle Roštšinille.


title: Aleksandăr Tomov

text: Roštšinin jätettyä kansainväliset painiareenat hallitsi Tomov painoluokkaansa melko ylivoimaisesti. Hän voitti vuonna 1973 kultaa sekä EM-kisoista Helsingistä että MM-kisoista Teheranista. 1974 Madridin EM-paineissa hän jäi hopealle kultamitalin mentyä neuvostoliittolaiselle Šota Morsiladzelle, mutta voitti jälleen kultamitalin syksyllä Katowicen MM-kisoista ja jätti Morsiladzen hopealle. Tomov voitti kultaa myös 1975 MM-kisoista, missä hopeamitalin sai neuvostoliittolainen Aleksandr Koltsinski, ja 1976 Leningradin EM-kisoissa, missä Moriladze sai jälleen tyytyä hopeaan. Samana vuonna Montrealin olympialaisissa Tomov kuitenkin jäi hopealle Koltsinskin voitettua kultamitalin.


title: Aleksandăr Tomov

text: 1978 EM-kisoista kotimaassaan Tomov saavutti hopeaa romanialaisen Roman Codreanun takana. Seuraavana vuonna asetelma oli toisin päin, kun Bukarestin EM-kisoissa isäntämaan Codreanu jäi hopealle Tomovin voitettua kultaa. Samana vuonna Tomov voitti myös maailmanmestaruuden San Diegossa ja jätti Koltsinskin hopealle. 1980 Moskovan olympialaisista Tomov jäi myös kolmannella yrittämällään olympiahopealle, kun Koltsinski voitti. Tomov palasi arvokilpailuihin vielä 1984 Jönköpingin EM-kisoissa, joista hän voitti kultamitalin. Hänet on valittu painin Hall of Fameen.


title: Brantôme-en-Périgord

text:
Brantôme-en-Périgord on kunta Lounais-Ranskassa Dordognen departementissa Aquitaine-Limousin-Poitou-Charentes'n alueella.
Kunta muodostettiin 1. tammikuuta 2016 kun kaksi kuntaa Brantôme ja Saint-Julien-de-Bourdeilles yhdistyivät.


title: Bussac (Dordogne)

text: Bussac on kunta Dordognen departementissa Akvitanian hallintoalueella Ranskassa. Kunnassa oli 358 asukasta vuoden 2007 väestönlaskennassa. Bussacin pinta-ala on 17 neliökilometriä.


title: Campagne (Dordogne)

text: Campagne on kunta Dordognen departementissa Akvitanian hallintoalueella Ranskassa. Kunnassa oli 310 asukasta vuoden 1999 väestönlaskennassa. Campagnen pinta-ala on 14 neliökilometriä.


title: Castelnaud-la-Chapelle

text: Castelnaud-la-Chapelle on kunta Dordognen departementissa Akvitanian hallintoalueella Ranskassa. Kunnassa oli 426 asukasta vuoden 1999 väestönlaskennassa. Castelnaud-la-Chapellen pinta-ala on 21 neliökilometriä.


title: Castelnaud-la-Chapelle

text: Kunta on valittu kauneimpien ranskalaiskylien "Les Plus Beaux Villages de France" -järjestön jäseneksi.


title: Cornille

text: Cornille on kunta Dordognen departementissa Akvitanian hallintoalueella Ranskassa. Kunnassa oli 562 asukasta vuoden 1999 väestönlaskennassa. Cornillen pinta-ala on 13 neliökilometriä.


title: Landser

text: Landser oli saksalainen rockyhtye. Yhtyeen nimi on otettu vanhasta saksankielisestä sanasta, joka tarkoittaa jalkaväkisotilasta. Yhtyettä on pidetty rikollisena järjestönä ja se onkin Saksassa virallisesti laiton organisaatio. Yhtyeen nimi oli ennen Endlösung (Lopullinen ratkaisu) ja sen perustivat uusnatsijärjestö Die Vandalen-Ariogermanische Kampfgemeinschaftin jäsenet. Kyseinen järjestö perustettiin vuonna 1982. Muihin äärioikeistoyhtyeisiin verrattuna Landserin musikaalisia kykyjä on pidetty korkeina. Yhtye esiintyi ainoastaan kerran avoimesti yleisölle ja silloinkin käyttäen maskeja. He pitivät kuitenkin useita yksityisiä konsertteja ravintoloissa Berliinissä.


title: Landser

text: Joulukuussa 2003 yhtyeen kolme jäsentä tuomittiin rikollisen jengiorganisaation perustamisesta. Heitä syytettiin myös muun muassa rotuvihan levittämisestä. Yhtyeen basisti Andre Moehricke ja rumpali Christian Wenndorff saivat molemmat 1 vuoden ja 9 kuukauden ehdollisen tuomion, kun taas yhtyeen johtaja, Michael Regener (alias "Lunikoff", tai "Luni") tuomittiin kolmeksi vuodeksi ja neljäksi kuukaudeksi vankeuteen. Yhtyeen jäsenet tuomittiin lisäksi sakkoihin ja yhdyskuntapalveluun. Tällöin yhtye julistettiin ensimmäistä kertaa laittomaksi Saksassa ja sen jäsenet suljettiin vankilaan. 10. maaliskuuta, 2005, Saksan korkein oikeusistuin hylkäsi Regenerin valituksen tuomiostaan.


title: Landser

text: Regener perusti uuden yhtyeen vuonna 2004, jonka nimeksi tuli Die Lunikoff Verschwörung (Lunikoff-salaliitto). Tähän mennessä Die Lunikoff Verschwörung on tehnyt lukuisia albumeita. Lakimiehet ovat tarkistaneet kappaleiden sanat, ettei niistä löydy mitään Saksan lain vastaista.


title: Landser

text: 21. lokakuuta, 2006, arviolta 750 uusnatsia järjestivät protestin Regenerin vankilan ulkopuolella ja vaativat tämän vapauttamista. Protesti oli väkivallaton.


title: Domme (Dordogne)

text: Domme on kunta Dordognen departementissa Akvitanian hallintoalueella Ranskassa. Kunnassa oli 987 asukasta vuoden 1999 väestönlaskennassa. Dommen pinta-ala on 25 neliökilometriä.


title: Domme (Dordogne)

text: Vuonna 2017 brittiläinen "The Telegraph" -sanomalehti nimesi verkkosivuillaan Dommen Ranskan kauneimmaksi kyläksi. Domme on valittu myös kauneimpien ranskalaiskylien "Les Plus Beaux Villages de France" -järjestön jäseneksi.


title: Domme (Dordogne)

text: Dommessa sijaitsee yksi Ranskan tiedustelupalvelu DGSE:n elektronisen tiedustelun (Frenchelon) toimipaikoista.


title: Ethiopian Airlinesin lento 961

text: Ethiopian Airlinesin lento 961 kaapattiin 23. marraskuuta vuonna 1996 sen reitillä Bombaysta Addis Abeban, Nairobin, Brazzavillen ja Lagosin kautta Abidjaniin. Kolme etiopialaismiestä kaappasi koneen ja halusi sen lentävän Australiaan. Kaappaus päättyi koneen syöksyessä polttoainepulan takia Intian valtamereen Komorien yläpuolella. Koneessa oli 163 matkustajaa ja 12 henkilökunnan jäsentä. Koneessa olleista 50 selvisi hengissä ja 125 kuoli.


title: Ethiopian Airlinesin lento 961

text: Ethiopian Airlinesin lento 961, konetyypiltään Boeing 767, oli lentämässä Kenian ilmatilassa Addis Abebasta Nairobiin, kun kolme työtöntä, vankilasta päässyttä etiopialaismiestä (Alemayehu Bekeli Belayneh, Mathias Solomon Belay ja Sultan Ali Hussein) ryntäsi käytävän läpi ohjaamoon huutaen ja kiroillen. Kaapparit uhkasivat räjäyttää koneen pommilla, elleivät kapteeni Leul Abate ja perämies Yonas Mekuria lennättäisi heitä Australiaan. "Pommi" tunnistettiin myöhemmissä tutkimuksissa peitellyksi likööripulloksi. Kapteeni Leul Abate yritti tuloksetta selittää, ettei koneen polttoaine riittäisi Australiaan. Hän jatkoi lentämistä Itä-Afrikan rannikkoa pitkin ja myöhemmin kohti Komorien saaria Madagaskarin ja Afrikan rannikon välillä kaapparien pakotettua hänet suuntamaan itään. Kone oli lentänyt jo noin tuhat kilometriä alkuperäisen laskeutumispaikkansa ohi ja polttoainetta oli hyvin vähän jäljellä, joten kapteeni toivoi saavansa laskeutumisluvan Komoreille.


title: Ethiopian Airlinesin lento 961

text:
Kun koneen polttoaine loppui Grand Comoren saaren edustalla, moottorit pysähtyivät, mutta Abate käynnisti Ram air-turbiinin. Sen takia koneen hydraulisesti toimivat laskusiivekkeet eivät olleet käytettävissä ja lentokone joutui laskeutumaan 175 solmun (noin 320 km/h) nopeudella. Abate yritti pakkolaskua Moronin lentokentälle, mutta kaapparit aloittivat käsikähmän hänen kanssaan, ja kone putosi Intian valtamereen 500 metriä Mitsamioulin lomakohteessa olevan Le Galawa Beach Hotelin edustalle. Saaren asukkaat ja lomalla olleet ranskalaiset ja eteläafrikkalaiset lääkärit tulivat välittömästi auttamaan veneillä eloonjääneitä, joita oli yhteensä 50. 125 henkilöä koneen 163 matkustajasta ja 12 miehistön jäsenestä kuoli.
Matkustajia oli seuraavista maista: Etiopia, Intia, Iso-Britannia, Israel, Italia, Itävalta, Japani, Jemen, Kamerun, Kanada, Kenia, Kongon tasavalta, Korean tasavalta, Lesotho, Nigeria, Ranska, Ruotsi, Saksa, Somalia, Sri Lanka, Sveitsi, Uganda, Ukraina, Unkari ja Yhdysvallat. 42 matkustajaa tuli lennolle Bombaysta, muut Addis Abebasta.


title: Ethiopian Airlinesin lento 961

text: Lentokoneessa olleesta 175 matkustajasta ja henkilökunnan jäsenestä 123 kuoli, mukaan lukien kaikki kolme kaapparia. Useita matkustajia kuoli mereen syöksyn jälkeen. Kapteeni Leul Abate oli ilmoittanut mereen syöksystä ja määräsi pelastusliivit käyttöön. Tutkimuksissa selvisi, että useat matkustajista olivat paniikissa täyttäneet pelastusliivinsä etuajassa, jolloin he jäivät loukkuun koneen rungon sisälle sen upotessa.


title: Ethiopian Airlinesin lento 961

text: Abate sekä perämies Mekuria selvisivät hengissä. Abate sai myöhemmin lentoturvallisuusjärjestön kunniamerkin urhoollisuudesta.


title: Ethiopian Airlinesin lento 961

text: Onnettomuudessa kuolivat muun muassa tunnettu kenialainen toimittaja Mohamed Amin, Unkarin Kenian-suurlähettiläs Antal Annus sekä Ranskan ulkoministeriön attasea. Yhdysvaltain Mumbain-konsuli Franklin Huddle ja hänen vaimonsa selvisivät hengissä. Lento 961:n onnettomuus on ollut aiheena lento-onnettomuuksista kertovassa "Lentoturmatutkinta"-televisiosarjassa.


title: Wes Ramsey

text: Wesley A. "Wes" Ramsey (s. 6. lokakuuta 1977 Louisville, Kentucky) on yhdysvaltalainen näyttelijä. Hän on esiintynyt useissa elokuvissa, joiden joukossa on "Latter Days" (2003); muihin rooleihin lukeutuu Wyatt Halliwellin osa televisiosarjassa "Siskoni on noita".


title: Steve Sandvoss

text: Stephen James "Steve" Sandvoss (s. 23. kesäkuuta 1980) on yhdysvaltalainen näyttelijä. Hän syntyi New Yorkissa ja valmistui Harvardin yliopistosta. Hän on tullut urallaan tunnetuksi niin elokuvista kuin televisiostakin.


title: Kalmarit

text: Kalmarit ("Teuthida") on yksi mustekaloihin kuuluvista nilviäislahkoista. Kalmareilla on kymmenen lonkeroa: kahdeksan peruslonkeron lisäksi kaksi muita pidempää pyyntilonkeroa, joissa on pitkä ja sileä varsi ja levymäinen tai nuijamainen imukupein varustettu pää.


title: Kalmarit

text: Kalmarien lahko "Teuthida" on perinteisesti jaettu kahteen alalahkoon, "Myopsina" ja "Oegopsina". Lahkon yhtenäisyys on kuitenkin kiistanalainen.


title: Tianjin Olympic Centre Stadium

text: Tianjin Olympic Centre Stadium (Yksinkertaiset merkit: 天津奥林匹克中心体育场) on stadion Tianjinissa, Kiinassa. Rakennustyöt aloitettiin elokuussa 2003 ja stadion valmistui elokuussa 2007.


title: Tianjin Olympic Centre Stadium

text: Stadion isännöi vuoden 2007 jalkapallon naisten maailmanmestaruuskilpailuja. Stadionilla pelattiin myös vuonna 2008 jalkapalloa olympialaisissa. Stadion kattaa 78 000 neliömetriä ja kapasiteetti on 60 000. Stadionin pituus on 380 metriä, leveys 270 metriä ja korkeus 53 metriä. Stadionin lempinimi on "Water Drop" ("Vesipisara"), koska rakennuksen ulkomuoto muistuttaa putoavaa vesipisaraa. Stadionin rakentaminen maksoi lähes 1,5 miljardia yuania.


title: Eduardo Paniagua

text: Eduardo Paniagua (s. 1952 Madrid) on keskiajan musiikkiin erikoistunut espanjalainen muusikko. Hän perusti vuonna 1994 Música Antigua -yhtyeen, joka tunnetaan muun muassa Alfonso X el Sabion "Cantigas de Santa Mariasta" tekemistään levytyksistä.


title: KCOM Stadium

text: KCOM Stadium (aiemmin KC Stadium) on stadion Kingston upon Hullin kaupungissa Englannissa. Sinne mahtuu urheilutapahtumissa 25 404 ihmistä. Stadionilla pelaavat kotiottelunsa jalkapallojoukkue Hull City AFC ja rugbyjoukkue Hull FC. Lisäksi stadionilla järjestetään silloin tällöin suuria konsertteja.


title: Ruotsin ralli 2008

text: Ruotsin ralli 2008 oli kauden 2008 toinen ralli joka ajettiin 7.-10. helmikuuta. Rallin päätukikohta oli Karlstad. Rallin voitti kaikkien aikojen nuorimpana suomalainen Jari-Matti Latvala, toinen oli suomalainen Mikko Hirvonen ja kolmas italialainen Gigi Galli. Tuotantoautot voitti suomalainen Juho Hänninen.


title: Shenyang Olympic Sports Centre Stadium

text: Shenyang Olympic Sports Centre Stadium () on 60 000-paikkainen monitoimistadion Kiinan Shenyangissa. Stadionilla korvattiin Wulihe Stadium. Shenyang Olympic Sports Centre Stadium isännöi osan Pekingin kesäolympialaisten jalkapallo-otteluista. Jalkapalloseura Changsha Ginde pelaa kotiottelunsa stadionilla.


title: Shenyang Olympic Sports Centre Stadium

text: Stadionilla on myös 10 000-paikkainen voimistelusali, 4 000-paikkainen natatorium ja 4 000-paikkainen tenniskenttä.


title: Jean-François Pierre Peyron

text: Jean-François Pierre Peyron (1744 Aix-en-Provence - 1814 Pariisi) oli ranskalainen neoklassisen ajan taidemaalari.


title: Jean-François Pierre Peyron

text: Hän oli Louis-Jean-François Lagrenéen oppilas ja häntä pidetään yhtä sukupolvensa parhaista maalareista. Hän voittikin vuonna 1773 halutun Prix de Rome palkinnon. Peyron vietti vuodet 1775 − 1782 Roomassa, Ranskan Akatemiassa. Hän kuoli vuonna 1814.


title: Hylkiminen

text: Hylkiminen on immuunipuolustuksen reaktio, jossa isännän T-imusolut tuhoavat vieraan kudoksen tai elimen. Tämä voi tapahtua esimerkiksi elinsiirron yhteydessä. Hyljintää on mahdollista estää erilaisilla lääke- sädehoidolla (hylkimisenesto- eli immunosupressiiviset lääkkeet) tai valitsemalla luovuttaja kudosten samanlaisuuden perusteella.


title: Kateríni

text: Kateríni (, aiemmin Αικατερίνη, "Ekaterini") on Kreikan kaupunki ja samanniminen kunta (Δήμος Κατερίνης, "Dímos Katerínis"), joka sijaitsee Pierian alueyksikössä Keski-Makedonian alueella. Kaupunki on Pierian hallinnollinen keskus. Koko kunnan pinta-ala on 681,863 neliökilometriä ja väkiluku 85 851. Varsinaisen Katerínin kaupungin väkiluku on 55 997 (vuonna 2011).


title: Kateríni

text: Katerínin kaupunki sijaitsee lähellä Olymposvuorta, Thermaikoslahtea ja Kreikan toiseksi suurinta kaupunkia, Thessalonikia. Kaupungin nimi tulee Katariina Aleksandrialaisesta ("Agia Aikaterini"), kreikkalaisesta marttyyrista joka eli 300-luvulla.


title: Kateríni

text: Nykyinen Katerínin kunta muodostui, kun Kateríni, Elafína, Korinós, Paralía, Pétra ja Piérioi yhdistyivät vuoden 2011 alussa Kallikrates-suunnitelman mukaisesti.


title: Kateríni

text: Vuoden 2011 kuntauudistuksesta lähtien Katerínin kunta muodostuu kuudesta kunnallisyksiköstä, jotka vastaavat uudistusta edeltäneitä kuntia. Kunnallisyksiköt sekä niihin kuuluvat kylä- ja kaupunkiyhdyskunnat ja asutukset ovat:


title: Hypoksia

text: Hypoksia tarkoittaa kehon vähentynyttä hapensaantia ja siitä johtuvaa keskushermoston hapenpuutetta. Anoksia tarkoittaa täydellistä hapenpuutetta. Mahdollisia syitä hypoksiaan ovat suuri korkeus (esim. lentäessä tai vuoristokiipeilyssä), riittämätön keuhkotuuletus, vähähappinen ilma, synnynnäisen sydänvian aiheuttama oikotie verenkierrossa, vajaatoiminta verenkierrossa, anemia, häkämyrkytys sekä esimerkiksi syanidimyrkytyksen aiheuttama solujen hapenottokyvyn vajaus. Myös turvotus voi aiheuttaa paikallista hypoksiaa, sillä se hidastaa hapen kulkemista hiussuonesta kudossoluun.


title: Hypoksia

text: Hypoksia on erityisen vaarallista sikiölle, jolle hypoksiaa voivat aiheuttaa muun muassa istukan vajaatoiminta, napanuoran puristuminen, raskaudenaikainen myrkytys ja ylipitkä synnytys. Vastasyntyneellä hypoksia voi johtua keuhkojen kehittymättömyydestä.


title: Hypoksia

text: Tahallisesti itselle aiheutettua hypoksiaa kutsutaan "happihumalaksi". Siinä aiheutetaan itselle ensin hyperventilaatiotila, jonka jälkeen jollakin tavalla estetään aivojen hapen saanti. Uudet koululaissukupolvet aina keksivät leikin uudelleen ja välillä oppilaita joutuu hengenvaaraan. Tekijä on aina vastuussa.


title: Hypoksia

text: "Happihumala" on erittäin vaarallinen leikki. Se voi aiheuttaa aivohalvauksen tai kuoleman. Kaulan alueelle kohdistuva puristus on aina vaarallinen ja voi pysäyttää sydämen tai hengityksen. Happihumala voi myös laukaista epileptisen kohtauksen tai piilevä sydänvika voi oireilla. Tajunnan menetykseen liittyvä kaatuminen voi aiheuttaa loukkaantumisen.


title: Pistesilmä

text: Pistesilmä on monille selkärangattomille eläimille, kuten niveljalkaisille, tyypillinen silmäelin, joka koostuu vain yhdestä mykiöstä. Lähes kaikilla niveljalkaisilla on pistesilmät, joko verkkosilmien ohella tai ainoana näköelimenä.


title: Pistesilmä

text: Pistesilmä on pienikokoinen, yhdestä mykiöstä koostuva valoreseptorielin, joka kykenee aistimaan valon voimakkuutta ja sen vaihteluita, mutta ei yleensä liikettä. Hyönteisillä on kahta eri tyyppiä olevia pistesilmiä. Lajeilla, joilla on myös verkkosilmät, on näiden välisellä pään alueella tavallisimmin kolme pistesilmää, jotka auttavat hyönteistä suunnistamaan valon voimakkuuden mukaan. Ne ovat yleensä suurimpia lentävillä hyönteisillä (esimerkiksi mehiläiset, ampiaiset, sudenkorennot, kulkusirkat). Kun pistesilmiä on kolme, ne muodostavat päässä kolmiomaisen muodostelman. Joillakin lajeilla on vain kaksi pistesilmää, jolloin pään keskellä oleva silmä puuttuu. Pistesilmä käsittää mykiön ja sauvasoluista muodostuvan valoreseptoreiden kerroksen. Mykiön linssi on usein voimakkaasti valoa taittava. Valoreseptoreiden määrässä on suuria eroja eri lajien välillä, mutta kehittyneissä silmissä niitä on useista sadoista tuhansiin. Verkkosilmien tukena toimivat pistesilmät ovat herkempiä ja nopeammin valon muutoksia aistivia kuin liikettä havaitsevat verkkosilmät. Vaikka ne eivät osallistu varsinaisen kuvan muodostukseen verkkosilmän tavoin, niillä on oma tärkeä tehtävänsä näköinformaation käsittelyssä.


title: Pistesilmä

text: Monilla hyönteisillä ei ole verkkosilmiä toukan kehitysasteella, jolloin myös pistesilmien määrä ja tarkoitus on varsin toisenkaltainen. Osa niistä on tällöin kehittynyt myös liikettä havaitseviksi ja ainakin jonkintasoista kuvaa muodostaviksi. Kehittyneempiä pistesilmiä on lisäksi hämähäkkieläimillä ja merilukeilla, joilta verkkosilmät puuttuvat. Pistesilmien reseptorit koostuvat tällöin sekä sauva- että tappisoluista.


title: UK-puisto–Sompio–Kemihaara

text: UK-puisto-Sompio-Kemihaara on Natura 2000 -alue ja se koostuu Urho Kekkosen kansallispuistosta, Sompion luonnonpuistosta ja Kemihaaran erämaa-alueesta. Lintudirektiivin ja luontodirektiivin nojalla suojeltujen lajien lisäksi alueella on myös muita huomionarvoisia lajeja, kuten susia ja ilveksiä.


title: Lepakkokärpäset

text: Lepakkokärpäset ("Nycteribiinae") on täikärpäsiin lukeutuva alaheimo, jonka jäsenet ovat pitkälti erikoistuneita lepakoiden ehdottomia loisia. Alaheimoon kuuluu kaikkialla maailmassa yhteensä 275 lajia 12 suvussa. Useimmat lajit elävät vanhan maailman trooppisilla alueilla.


title: Lepakkokärpäset

text: Kaikki lepakkokärpäslajit ovat kovia, litteitä ja vantteranoloisia pieniä kärpäsiä, joiden pituus vaihtelee 1,5–5 millimetrin välillä. Sekä silmät että siivet puuttuvat täysin. Tuntosarvet ovat lyhyet ja muodostuvat vain kahdesta jaokkeesta. Pienikokoinen pää on liikkuva ja lepoasennossa eläin taittaa sen taaksepäin keskiruumista vasten. Lepakkokärpäset viettävät koko elämänsä lepakon turkissa, minkä suojissa sekä koiraat että naaraat imevät isäntäeläimen verta. Aikuinen kärpänen selviytyy elossa isännän ulkopuolella 5–25 tuntia. Kokeet "Basilia hispida" -lajilla ovat osoittaneet kärpäsen koko elinajaksi 136–195 vuorokautta, josta 97–156 vuorokautta aikuisena. Lepakkokärpäset liikkuvat nopeasti ja kykenevät siirtymään yhtä hyvin kaikkiin suuntiin.


title: Lepakkokärpäset

text: Ruokaillessaan kärpänen kääntää päänsä 180 astetta alaspäin ja työntää imukärsänsä isännän ihon läpi. Samalla se asettautuu jyrkkään kulmaan isännän karvojen sekaan, minkä seurauksena ruokailevan eläimen takaruumiin pää yleensä näkyy karvapeitteen ulkopuolelle. Lepakkokärpäset voivat purra myös ihmistä. Purema on kivulias ja siitä jää jälki. Lepakkoja kärpästen pistot eivät kuitenkaan näytä häiritsevän. Lepakkokärpästen isäntäspesifisyys on huonosti tunnettua, mutta malesialaisille lepakoille tehdyssä kartoituksessa 64% "Nycteribiinae"-lajeista esiintyi vain tietyllä lepakkolajilla. Lepakkokärpäset saattavat toimia sairauksien vektoreina.


title: Lepakkokärpäset

text: Lepakkokärpästen lisääntyminen, kuten muukin niiden biologia, tunnetaan huonosti. Hedelmöitys on sisäinen ja toukat elävät muiden täikärpästen tapaan naaraskärpäsen sisällä ja käyttävät ravinnokseen naaraan rauhasten tuottamaa eritettä. Kussakin naaraassa on vain yksi toukka kerrallaan. Toukkavaiheita on kärpäsille tyypilliseen tapaan kolme. Toukat siirtyvät naaraan ulkopuolelle vasta koteloituessaan ja kotelovaihe kestää 3–4 viikkoa. Kotelot sijaitsevat lepakoiden lepopaikan seinillä.


title: Lepakkokärpäset

text: Suomessa lepakkokärpäslajeja on tavattu kaksi: "Nycteribia kolenatii" sekä "Penicillidia monoceros", esiintyvät etenkin vesisiipalla .Suurin osa artikkelista perustuu katsaukseen Carl W. Dick and Bruce D. Patterson: "Bat flies: Obligate ectoparasites of bats". Micromammals and Macroparasites; sivut 179–194. Springer 2006


title: Rooman Sapienza-yliopisto

text: Rooman Sapienza-yliopisto (, aiemmin "Università di Roma "La Sapienza"", joskus myös "Universita di Roma I") on yli 115 000 opiskelijallaan Euroopan suurin yliopisto ja eräs suurimpia maailmassa. Yliopisto on vanhin Rooman kolmesta valtiollisesta yliopistosta. Sen perusti paavi Bonifatius VIII vuonna 1303.


title: Rooman Sapienza-yliopisto

text: Maailman viidensadan huippuyliopiston Shanghai-yliopistovertailussa Rooman Sapienza-yliopisto ylsi vuonna 2016 sijaluvulle 151–200 ja oli vertailussa Italian paras tai toiseksi paras yliopisto. Yliopiston kansainvälinen sijoitus on ollut laskussa edeltävän kymmenen vuoden aikana. THE-yliopistorankingissa 2017 yliopisto ylsi sijaluokkaan 251–300.


title: Rooman Sapienza-yliopisto

text: Yliopistossa on nykyään 21 tiedekuntaa ja 100 ainelaitosta sekä yli 30 tutkimuskeskusta. Tiedekunnat ovat organisoituneet kolmeksi autonomiseksi, alakohtaiseksi liittoutumaksi ("ateneo federato").


title: Rooman Sapienza-yliopisto

text: Yliopiston laitokset sijaitsevat eri puolilla Roomaa, mutta enimmäkseen Città Universitaria -korttelissa Termini-rautatieaseman lähellä. Yliopistolla on neljä kampusta myös Rooman ulkopuolella.


title: London Bridge

text: London Bridge on Thames-joen ylittävä silta Lontoon Cityn ja Southwarkin välillä Lontoossa. Se sijaitsee Cannon Streetin rautatiesillan ja Tower Bridgen välissä. Paikalla on sijainnut silta jo roomalaisajalta lähtien, joskin se on rakennettu uudelleen useita kertoja. Nykyinen silta valmistui vuonna 1973; sitä edellinen myytiin ja siirrettiin osissa Arizonaan Yhdysvaltoihin vuonna 1967.


title: London Bridge

text: London Bridgeä ei tule sekoittaa idempänä sijaitsevaan Tower Bridgeen, josta ulkomaalaiset saattavat virheellisesti käyttää samaa nimeä.


title: London Bridge

text: Sillasta kertoo tunnettu englantilainen lastenlaulu ”"Lontoon silta romahtaa"” (”"London Bridge is Falling Down"”), jonka alkuperästä on erilaisia teorioita.


title: London Bridge

text: Roomalaiset valloittivat Britannian keisari Claudiuksen johdolla vuonna 50. He rakensivat ensimmäisen sillan Thamesin yli lähelle nykyisen London Bridgen paikkaa noin vuonna 80. Aikojen kuluessa suunnilleen samalle paikalle on useita kertoja rakennettu uusi silta aikaisemman tuhouduttua tai tultua huonokuntoiseksi, ja keskiajalta lähtien sillasta on käytetty nimeä London Bridge. Perimätiedon mukaan erään paikalla olleista silloista olisi hävittänyt Norjan kruununprinssi Olavi, sittemmin Pyhä Olavi, vuonna 1014. On arveltu, että lastenlaulu ”London Bridge is Falling Down” viittaisi alkujaan tähän tapahtumaan, mutta todennäköisemmin se on peräisin paljon myöhemmältä ajalta.


title: London Bridge

text: Ennen Westminsterin sillan valmistumista vuonna 1750 London Bridge oli ainoa Thamesin yli Kingstonin itäpuolella johtanut silta. Tower Bridgen valmistumiseen vuonna 1893 saakka London Bridge oli Thamesin ylittäneistä silloista itäisin ja lähimpänä joen suuta.


title: London Bridge

text: Vuonna 1136 silloinen silta tuhoutui tulipalossa. Paikalle rakennettiin pian uusi silta, joka valmistui vuonna 1209. Silta oli 26 jalan eli noin kahdeksan metrin levyinen, mutta sen molemmilla reunoilla oli seitsemän jalan eli kahden metrin levyisiä rakennuksia. Näin ollen sillan keskellä ollut varsinainen kulkuväylä oli vain neljän metrin levyinen. Tämä silta oli käytössä yli 600 vuotta. Monine kauppakojuineen se oli vuosisatojen ajan paitsi kulkuväylä, myös tärkeä kauppapaikka, kunnes rakennukset sen reunoilta vuoteen 1763 mennessä purettiin. Vielä tämän jälkeenkin sitä pidettiin kuitenkin aivan liian kapeana.


title: London Bridge

text: Vuonna 1799 pidettiin kilpailu uuden sillan suunnittelemiseksi. Uutta insinööri John Rennien suunnittelemaa siltaa päästiin kuitenkin rakentamaan vasta vuonna 1824. Rakennustyöt kestivät seitsemän vuotta, rakennuskustannukset olivat noin 2 000 000 puntaa, ja uusi silta otettiin käyttöön 1. elokuuta 1831. Se sijaitsi 180 jalkaa (noin 60 metriä) lännempänä kuin vanha silta, joka purettiin uuden valmistuttua.


title: London Bridge

text: Silta oli alkujaan 49 jalan (15 metrin) levyinen, mutta 1900-luvun alussa se levennettiin 65 jalan (20 metrin) levyiseksi. Levennystöiden yhteydessä tehtiin kuitenkin suunnitteluvirheitä, ja pian todettiin, että sillan itäinen reuna oli noin 10 senttiä alempana kuin läntinen. Tästä aiheutuneiden vaurioiden vuoksi silta oli lopulta korvattava uudella sillalla.


title: London Bridge

text: Vuonna 1967 Lontoon kaupunki päättikin rakentaa paikalle uuden sillan. Rennien suunnittelema vanha silta tarjottiin myytäväksi. Sen osti amerikkalainen öljyalan yrittäjä Robert P. McCulloch. Hänen toimeksiannostaan sillan kivet siirrettiin Arizonaan, Lake Havasu Cityyn, jossa niistä rakennettiin entisen London Bridgen näköinen silta. Uudessa paikassaan se valmistui vuonna 1971. Se johtaa paikalle rakennetun kanavan yli, ja sen ympärille on perustettu brittiläisaiheinen teemapuisto.


title: London Bridge

text: Nykyisen sillan rakentaminen aloitettiin edellisen paikalle vuonna 1967. Se on aikaisempaa leveämpi. Rakennustöiden aikana liikenneyhteys joen yli oli käytössä koko ajan. Sen vuoksi uudesta sillasta rakennettiin ensin kaksi reunimmaista kaistaa ja vasta sitten purettiin vanha silta niiden välistä ja rakennettiin uuden sillan keskikaistat. Kuningatar Elisabet II avasi sillan lopullisesti 17. maaliskuuta 1973.


title: San Marco

text: San Marco (myös Luigi Broglio -avaruuskeskus perustajansa Luigi Broglion mukaan) on laukaisualusta, jonka Sapienza-yliopisto ja NASA perustustivat yhdessä italialaisten avaruusalusten laukaisua varten.


title: San Marco

text: Ensimmäinen onnistunut laukaisu tehtiin 1964-12-16 ja laukaisuja tehtiin kaikkiaan 27 vuoteen 1988 saakka, jonka jälkeen alustalta ei ole laukaistu raketteja.


title: San Marco

text: Laukaisualusta tehtiin entiselle öljynporauslautalle, joka sijaitsee Ras Ngomeni -niemen lähellä Kenian rannikolla (). Laukaisut ohjattiin San Marcosta kaakkoon sijaitsevalta Santa Ritalta, joka myös on entinen öljynporauslautta.


title: Darnytsjan piiri

text: Darnytsjan piiri () on yksi Kiovan kaupungin kymmenestä hallintopiiristä Ukrainassa. Se sijaitsee Dneprin vasemmalla eli itärannalla. Piirin pinta-ala on 133 neliökilometriä ja asukasluku 244 000.


title: Darnytsjan piiri

text: Piirissä sijaitsee mm. Berenjankin asuma-alue sekä muita uusia asutusalueita.


title: Air Francen lento 8969

text: Air Francen lento 8969 kaapattiin 24. joulukuuta 1994 Algerissa, Algerian pääkaupungissa. Koneen kaappasivat neljä algerialaisen islamistisen Aseellisen islamilaisen ryhmän (GIA) terroristia. Kaappareiden vaatimus oli kahden kielletyn Front Islamique du Salut -puolueen jäsenen vapautus. He tappoivat kolme matkustajaa. Kaappausdraama päättyi 26. joulukuuta Marseillen kansainvälisellä lentokentällä, kun Ranskan terrorisminvastainen erikoisosasto GIGN vapautti koneen ja kaikki kaappaajat saivat surmansa.


title: Air Francen lento 8969

text: 24. joulukuuta 1994 kello 11.15 neljä aseistautunutta Groupe Islamique Armén terroristia, jotka olivat pukeutuneet Air Algerie -lentoyhtiön pukuihin, nousivat Houari Boumediennen kansainvälisellä lentoasemalla Air Francen lennolle 8969 kohti Charles de Gaullen kansainvälistä lentoasemaa. Miehet väittivät tulevansa tarkastamaan konetta. He tutkivat matkustajien passit, vaativat sulkemaan ikkunat ja luovuttamaan kaikkien henkilökohtaiset omaisuudet mustiin muovipusseihin. Tarkastuksen jälkeen he kieltäytyivät lähtemästä, jolloin selvisi etteivät he ole Air Algerien henkilökuntaa vaan terroristeja, jotka aikoivat kaapata koneen. Terroristien johtaja, 25-vuotias Abdul Abdullah Yahia, otti esille AK-47-rynnäkkökiväärin ja Uzi-konepistoolin ja alkoi vaatia koneen henkilökunnalta ja matkustajilta yhteistyötä. Lentokoneessa oli 220 matkustajaa ja 12 miehistön jäsentä.


title: Air Francen lento 8969

text: Kello 14.00 yksi terroristeistä huomasi, että koneessa oli algerialainen poliisi, ja Yahia määräsi vangitsemaan tämän. Poliisi vietiin matkustamoon, jossa hänet ammuttiin. Muutama minuutin päästä kaappaajat ottivat yhteyttä lennonjohtoon ja vaativat nousulupaa. Kun heidän vaatimuksiinsa ei suostuttu, kaappaajat heittivät surmatun algerialaispoliisin ruumiin kiitotielle näytteeksi. Kaappaajien vaatimuksena oli kahden kielletyn Front Islamique du Salut -puolueen jäsenen vapautus.


title: Air Francen lento 8969

text: Algerian sisäministeri Abderahmane Meziane Cherif pyrki neuvottelemaan radioteitse Front Islamique du Salutin kahden kotiarestissa olleen johtajan vapautuksesta kaappareiden kanssa. Myös Ranskan pääministeri Édouard Balladur oli mukana neuvotteluissa.


title: Air Francen lento 8969

text: Balladur vaati vastavuoroisesti naisten ja lasten vapauttamista, johon suostuttiin neljä tuntia myöhemmin. Noin 60 matkustajaa oli päästetty vapaaksi koneesta ennen jouluaaton päättymistä. Myöhemmin kaapparit luopuivat aiemmista vaatimuksistaan ja vaativat vapaata lentoa Pariisiin, jossa he pitäisivät tiedotustilaisuuden ja jos tähän ei suostuttaisi, he ampuisivat yhden panttivangin.


title: Air Francen lento 8969

text: Algerian armeija oli saartanut koneen ja Ranskan erikoisjoukkojen komentaja Philippe Legorjus keskusteli Algerian armeijan komentajan kanssa. Kaapparit vaativat armeijan vetäytymistä, mutta algerialaiset suhtautuivat tähän hyvin vastahakoisesti. Kriisineuvosto Ranskassa oli perustanut tukikohdan Air Francen päämajaan Pariisissa ja he päättivät, että kone päästettäisiin lentämään Ranskaan. Samalla GIGN hälytettiin asemiin.


title: Air Francen lento 8969

text: Ongelmia tuli, kun algerialainen eversti kieltäytyi saamastaan käskystä vetäytyä koneen vierestä. Vihaiset kaapparit teloittivat vietnamilaisen diplomaatin ja heittivät hänet kiitotielle aikaisemmin ammutun poliisin ruumiin viereen. Kello 21.30 jouluaattona Ranskan suurlähetystön kokki tuli radioon ja sanoi terroristien surmaavan hänet, jos kone ei saisi nousulupaa puolen tunnin sisällä. Algerialainen eversti piti yhä joukkoja koneen ympärillä. Terroristit surmasivat kokin kello 22.00 ja uhkasivat ampua yhden matkustajan puolen tunnin välein, ellei kone saisi lupaa lentää Pariisiin. Viranomaisille ilmoitettiin myös koneessa olevan dynamiittia.


title: Air Francen lento 8969

text: GIGN:n johtaja Denis Favier kokosi joukkonsa ja suunnitteli vapautusoperaation. Tiimi harjoitteli vapautusta omalla erikoiskoneella, kunnes heidät lennätettäisiin Algeriin. Kun he olivat matkalla he eivät saaneetkaan laskeutumislupaa Algeriin. Kaksi tuntia myöhemmin lentokoneen piti palata Espanjaan ja laskeutua odottamaan lisäohjeita.


title: Air Francen lento 8969

text: Tämän tilanteen jälkeen Ranskan pääministeri Balladur kääntyi Algerian presidentin Lamine Zeroulin puoleen, joka lopulta määräsi koneen lentämään Pariisiin. 40 tuntia kaappausdraaman alkamisesta Algerian armeija kokosi konetta piirittäneet joukkonsa ja 26. joulukuuta kone sai luvan nousta. Neuvottelijaryhmä Pariisissa päätti, että koneen piti laskeutua Marseilleen 400 kilometrin päähän Pariisista. Lennonjohto sai salaa ilmoitettua ohjaamoon, että kaappareille piti kertoa ettei polttoaine riittäisi Pariisiin. Kone oli jo Algerissa käyttänyt lähes kaiken polttoaineen sähkön tuotannon takia.


title: Air Francen lento 8969

text: GIGN:n joukot lähtivät Espanjasta juuri sen jälkeen kun kone laskeutui Marsaillen Provencen kansainväliselle lentoasemalle Marseilleen kello 3.30. Kaapparit olivat väsyneitä ja kello 6.00 he ottivat radioyhteyden. Aamulla kaapparit vaativat 27 tonnia polttoainetta ja vapaata pääsyä Pariisiin puolessatoista tunnissa. Marsaillen poliisipäällikkö Alain Géhin yritti saada panttivankeja ulos neuvottelemalla. Abdul Abdullah Yahia kuitenkin kieltäytyi ilmoittaen, että olisi valmis räjäyttämään koneen Marseillessa ellei polttoainetta tule. Géhin lupasi ystävällisesti toimittaa koneeseen ruokaa ja juomaa sekä siivota koneen käytävät. Tämä oli kuitenkin keksintö, jolla valepukuiset poliisit saatiin hyökkäyksen varalta kätkemään koneeseen salakuuntelulaitteita ja tutkimaan ovien välit pommien varalta. Ranskan tiedustelupalvelu pelkäsi, että kaappareiden todellinen tarkoitus oli räjäyttää kone Pariisin yläpuolella tai lentää se suoraan kohti Eiffel-tornia ja saada aikaan todellista tuhoa.


title: Air Francen lento 8969

text: Pari tuntia tuon operaation jälkeen kone lähti liikkeelle ja ajatettiin kohti lennonjohtotornia, jonka vieressä Yahia uhkasi räjäyttää koneen neljännestunnin kuluttua.


title: Air Francen lento 8969

text: Kaappausdraaman aikana GIGN oli saapunut kello 17.08 Marseilleen ja oli jo taisteluvalmiudessa. Yhden kaapparin alkaessa ampua kohti tornia 30 erikoisjoukkojen miestä ryhtyi hyökkäykseen. Kaikki koneen kolme ovea räjäytettiin auki. Koneen etuosassa puhkesi taistelu kaappareiden ja GIGN:n välillä. Kaapparit avasivat tulen ja heittivät käsikranaatteja ohjaamon ikkunasta. GIGN vastasi tuleen ja odotti, kunnes vastatulitus loppuisi. Sen jälkeen erikoisjoukot ryhtyivät evakoimaan matkustajia nopeasti ulos koneesta hätälaskuun tarkoitettua liukumäkeä pitkin.


title: Air Francen lento 8969

text: Kaikki neljä kaappaajaa saivat surmansa. Kolme matkustajaa kuoli koko kaappausdraaman kuluessa. Lopun tulitaistelun aikana loukkaantui 13 matkustajaa, kolme henkilökunnan jäsentä ja 11 GIGN:n sotilasta.


title: Hyytymistekijät

text: Hyytymistekijät ovat aineita, jotka osallistuvat veren hyytymiseen. Hyytymistekijöihin kuuluu muun muassa fibrinogeeni, protrombiini, kalsiumionit ja useita proteiineja.


title: Hämäräsokeus

text: Hämäräsokeus eli yösokeus tai nyktalopia on kykenemättömyyttä nähdä hämärässä. Hämäräsokeus johtuu silmän verkkokalvon sauvasolujen kyvyttömyydestä mukautua hämärään. Hämäräsokeus jaetaan kahteen tyyppiin: ensimmäisessä tyypissä näkökenttä ja -tarkkuus ovat normaalit, toisessa niissä esiintyy häiriöitä.


title: Hämäräsokeus

text: Tila voi olla perinnöllinen, tai sen syynä voi olla A-vitamiinin puute. Hämäräsokeus on yleisempää pojilla kuin tytöillä.


title: Hämäräsokeus

text: Hämäräsokeus voi aiheuttaa lapselle pimeänpelkoa.


title: Härskiintyminen

text: Härskiintyminen tai peroksidaatio tarkoittaa rasvoille tapahtuvaa hapettumista. Rasvoille tapahtuva härskiintyminen on seurausta tyydyttymättömien rasvahappojen hapettumisesta.


title: Wenchangin avaruuskeskus

text: Wenchangin avaruuskeskus (Wenchang Satellite Launch Center WSLC) on rakettien laukaisukeskus Kiinassa Hainan-saaren koilliskulmalla.


title: Wenchangin avaruuskeskus

text: Keskuksesta laukaistiin ensimmäinen Pitkä marssi 5 -kantoraketti 3. marraskuuta 2016.


title: Wenchangin avaruuskeskus

text: Laukaistavat avaruusalukset ovat miehittämättömiä. Keskuksesta laukaistaan polaariradan ja geosynkronisen radan satelliitteja ja interplanetaarisia avaruusluotaimia. Keskuksen latitudi on 19 astetta pohjoista leveyttä, mikä tekee siitä Kiinan avaruuskeskuksista sijainniltaan sopivimman pienen inklinaation laukaisuihin.


title: Wenchangin avaruuskeskus

text: Keskuksen peruskivi muurattiin Wenchangissa 14. syyskuuta 2009 ja se valmistui vuonna 2014. Keskuksesta suoritettiin aluksi ali-kiertoradan-lentojen testausta, mutta laajennusten jälkeen sieltä on laukaistu raskaita Pitkä marssi 5 -kantoraketteja. Vuoden 2010 lopulla Kiina päätti rakennuttaa keskuksen oheen tiedeaiheisen huvipuiston, joka on kooltaan 120 hehtaaria ja hinnaltaan kolme miljardia juania.


title: Bessarabian tori

text: Bessarabian tori, tai Bessarabian katettu tori, on Kiovan keskustassa, Ukrainassa sijaitseva katettu tori, joka rakennettiin alkuperäiseen muotoonsa 1910–1912 arkkitehti G. Ju. Galin suunnitelman mukaisesti ukrainalaisen modernismin tyyliin. Katon runko muodostui teräspalkeista, joiden välinen osa oli lasia. Kauppa-alan laajuus oli 2 896 m² ja se oli alun perin suunniteltu 117 kauppapaikkaa varten. Bessarabian tori sijaitsee Bessarabian aukiolla Kiovan pääkadun eteläpäässä. Nimensä Bessarabian aukio ja tori ovat saaneet Bessarabiasta, josta tuotiin elintarvikkeita Kiovassa myytäväksi.


title: Seinäjoen Tango

text: Seinäjoen Tango on entinen naisten huippulentopalloon keskittynyt seura. Se toimi kahden merkittävän seuran yhteistyönä, kun Seinäjoen Maila-Jussit ja Nurmon Jymy tekivät yhteistyötä naislentiksen hyväksi. Seura pelasikin kolme kautta SM-liigassa, mutta luopui paikastaan talousongelmien vuoksi.


title: Seinäjoen Tango

text: Seinäjoen Maila-Jussien sekä Nurmon Jymyn yhteistyö lentopallon osalta oli jo pitkään kehitteillä, kunnes se viimein tapahtui vuonna 1997. Tuolloin päätettiin perustaa uusi naislentopalloon keskittyvä joukkue, joka nousisi naisten pääsarjaan muutaman vuoden kuluessa. Syntyi Jymy-Jussit niminen seura, joka aloitti nousunsa kakkossarjasta ylöspäin.


title: Seinäjoen Tango

text: Lopulta naisjoukkue nousi lentopallon SM-liigaan kaudeksi 2000 historiansa ensimmäisen kerran. Ensimmäisellä kaudella liigassa joukkue oli nuori eikä pystynyt voittamaan peliäkään. Toisella liigakaudellaan joukkue teki merkittäviä hankintoja kun amerikkalainen Kimberly Hoppes Soininen liittyi sen riveihin, kuten myös suomalainen huippupassari Mariliisa Salmi. Tangoksi nimensä vaihtanut joukkue sijoittui seitsemänneksi liigan runkosarjassa, ja eteni puolivälieriin jossa se lopulta putosi. Joukkue eteni myös kaudella 2003 SM-liigan pudotuspeleihin, mutta putosi puolivälierissä sijoituksen oltua lopulta seitsemäs toisen kerran peräkkäin. Joukkue lopetti kauden jälkeen toiminsa sillä liigavuodet olivat olleet taloudellisesti vaikeita.


title: Seinäjoen Tango

text: Joukkueessa pelasi nykyisin naisten maajoukkueeseen kuuluvat Leena Havunen, Tanja Eteläaho sekä Annukka Talvitie ja Suvi Tuomaala.


title: Räntämäen rautatieasema

text: Räntämäen rautatieasema (, ratakm 270+800) oli V luokan rautatieasema Turussa, Kärsämäen kaupunginosassa Turku–Toijala-radan varrella. Kärsämäellä oli ensin pysäkki, mutta Hellaksen makeistehdas toivoi 1920-luvulla, että pysäkki saisi asemaoikeudet, jotka se myöhemmin saikin.


title: Räntämäen rautatieasema

text: Räntämäen asemarakennus on kooltaan pienehkö ja siinä asemamiehen asuinhuoneet sijaitsivat samassa rakennuksessa kuin itse asema. Asemarakennus on rakennettu 1939 ja siihen liittyvä ulkohuone eli kellarirakennus on tehty samana vuonna. Rakennukset on suunniteltu keskusjohtoisesti rautatiehallituksessa, ja ne on mahdollisesti suunnitellut Ungern tai Thure Hellström. Räntämäen asemalla on kulttuurihistoriallista arvoa osana Kärsämäen ja sen alueen teollisuushistoriaa ja sen julkisivut ja vesikaton perusmuoto on suojeltu.


title: Räntämäen rautatieasema

text: Asema eli kukoistuskauttaan 1940-luvulla. Pääasiallisia lähteviä tavaroita olivat makeiset, jauhot ja kutomoteollisuustuotteet. Matkalippuja myytiin vuonna 1947 noin 1 000, vuonna 1963 enää 120 kappaletta kuukaudessa. Asema lakkautettiin 1. marraskuuta 1987.


title: Räntämäen rautatieasema

text: Räntämäen asema paloi osittain heinäkuussa 2006 tuhopoltossa. Turku myi omistamansa asemarakennuksen toukokuussa 2007.


title: Anna käsi

text: Anna käsi on Kirkan vuonna 1989 julkaistu albumi. Sitä on myyty toistasataa tuhatta kappaletta ja se on Kirkan toiseksi myydyin albumi.


title: Anna käsi

text: Kaikki kappaleet sanoittanut Vexi Salmi, ellei toisin mainita. Sovitukset Kassu Halonen.


title: Maceo Parker

text: Maceo Parker (s. 14. helmikuuta 1943) on yhdysvaltalainen saksofonisti. Hänet tunnetaan varsinkin yhteistyöstään James Brownin kanssa, mutta häneltä on ilmestynyt myös lukuisia omia albumeita.


title: Maceo Parker

text: Kinstonissa, Pohjois-Carolinassa syntynyt Parker on rumpali Melvin Parkerin veli.


title: Milan Nenadić

text: Milan Nenadić (s. 12. elokuuta 1943 Petrinja) on kreikkalais-roomalaisen tyylin painija, joka edusti kansainvälisellä tasolla Jugoslaviaa.


title: Milan Nenadić

text: Nenadić paini alkuun 78 kilogramman painoluokassa ja saavutti ensimmäisen arvokisamitalinsa 1968 EM-kilpailuista sijoituttuaan hopealle. Edellisvuonna hän oli saavuttanut 87-kiloisten painoluokassa pronssia vapaapainissa Välimeren kisoissa. Vuonna 1969 maaliskuussa järjestetyissä Mar del Platan MM-kisoissa hän paini 82 kilogramman sarjassa ja saavutti pronssia. Saman vuoden kesäkuussa järjestetyissä Modenan EM-kisoissa hän voitti kultamitalin, ja voitti Euroopan mestaruuden myös seuraavana vuonna Berliinin kisoissa.


title: Milan Nenadić

text: Heinäkuun MM-kisoissa Edmontonissa Nenadić saavutti pronssia. 1971 hän saavutti Välimeren kisojen pronssia. Seuraavan arvokisamitalinsa Nenadić saavutti 1972 Münchenin olympialaisista, missä hän sijoittui pronssille. 1973 MM-kisoista hän saavutti hopeaa. Seuraavana vuonna on oli viimeisiksi jääneissä arvokilpailuissaan, MM-kisoissa, neljäs.


title: Milan Nenadić

text: Jugoslavian mestaruuksia Nenadić saavutti kuusi kappaletta vuosina 1967, 1969, 1970, 1971, 1973 ja 1975.


title: Immunoglobuliini D

text: IgD eli immunoglobuliini D on yksi viidestä vasta-ainetyypistä.


title: Immunoglobuliini D

text: Immunoglobuliini D:n merkitys immuunipuolustuksen kannalta on ollut epäselvä sen löytämisestä vuonna 1965 lähtien. Viime aikoina on IgD:llä kuitenkin havaittu olevan jonkinlainen rooli ylähengitysteiden suojaamisessa hengityksen mukana tulevilta patogeeneilta.


title: Immunoglobuliini D

text: Immuunipuolustuksen kypsymättömät naiivit B-solut, jotka jo muodostavat IgM-molekyylejä, alkavat tuottaa luuytimestä poistuttuaan pinnalleen myös IgD-molekyylejä. Tämän jälkeen niitä kutsutaan kypsiksi naiiveiksi B-soluiksi. Toisin kuin IgM-molekyylejä, ei IgD-molekyylejä eritetä juurikaan solun ulkopuolelle, vaan ne toimivat ensisijaisesti solukalvolla. Saman B-solun tuottamien IgD-molekyylien antigeenia sitova kohta on sama kuin sen tuottamissa IgM-molekyyleissä.


title: Immunoglobuliini E

text: IgE eli immunoglobuliini E on vasta-aine. Immunoglobuliini E:llä on merkitystä erityisesti allergisissa reaktioissa ja immuunipuolustuksen torjuessa parasiitteja.


title: Immunoglobuliini E

text: IgE:n rakenne koostuu kahdesta raskasketjusta ja kahdesta kevytketjusta. Raskasketjussa on neljä pysyvää osaa ja yksi vaihteleva osa, kevytketjussa yksi pysyvä ja yksi vaihteleva osa. Raskas- ja kevytketjun vaihtelevat osat muodostavat yhdessä vasta-aineen antigeenia sitovan kohdan.


title: Immunoglobuliini E

text: Aktivoituneet B-solut erittävät immunoglobuliini E -molekyylejä solunulkoiseen tilaan. IgE-molekyylit sitoutuvat voimakkaasti syöttösolujen ja basofiilien granulosyyttien pinnalla oleviin Fc-reseptoreihin. Antigeenin sitoutuminen edelleen immunoglobuliini E:hen laukaisee syöttösolun tai basofiilin erittämään erilaisia sytokiineja ja biologisesti aktiivisia amiineja, erityisesti histamiinia. Histamiini laajentaa verisuonia ja helpottaa valkosolujen, vasta-aineiden ja komplementtiproteiinien pääsyä histamiinia erittäneen solun luo. Amiinien vapautuminen aiheuttaa tyypilliset allergisen reaktion oireet.


title: Immunoglobuliini E

text: Syöttösolut aktivoivat ja houkuttelevat paikalle myös eosinofiilejä granulosyyttejä, joiden pinnalla on myös IgE-molekyylejä sitovia Fc-reseptoreja. Eosinofiilit tappavat parasiitteja, eritoten jos niiden pinta on peitetty IgE-molekyyleillä.


title: Pulssi

text: Pulssi voi tarkoittaa seuraavia asioita:


title: Ra (suomalainen yhtye)

text: Ra on suomalainen kolmihenkinen rockyhtye. Yhtyeen jäsenet kirjoittivat levytyssopimuksen vuonna 2007 ollessaan vasta 11-vuotiaita. Ensimmäisen singlen aika oli vuoden 2008 kesäkuussa, kun "Painajainen" julkaistiin. Ensimmäinen albumi, Punainen virta, julkaistiin helmikuussa, 25.2.2009.


title: Ra (suomalainen yhtye)

text: Ran jäsenet Jaanis (s. 1995), Tomi (s. 1995) ja Jesse (s. 1995) tapasivat toisensa ala-asteen musiikkiluokalla ja yhteinen sävel löytyi Pohjois-Helsingin Bändikoulusta, jossa myös toinen nuorena aloittanut yhtye Tiktak sai alkunsa.


title: Ra (suomalainen yhtye)

text: Haastattelussa yhtyeen jäsenet ovat kuvanneet omaa musiikkityyliään "faaraoheavyksi", koska "se on heavya ja siinä on faaraotyyppiset sanat".


title: Ra (suomalainen yhtye)

text: Ra -yhtyeen voi sekoittaa helposti myös muihin yhtyeisiin, sillä ennen tätä yhtyettä oli olemassa jo kaksi Ra -nimellä toimivaa yhtyettä. 90-luvulla perustettu amerikkalainen Alternative-metallia soittava Ra ja vuonna 1994 perustettu norjalainen psytrancea soittava Ra.


title: NGC 1395

text: NGC 1395 on galaksi Eridanuksen tähdistössä. Se loistaa +9,60 magnitudin voimakkuudella.


title: NGC 1395

text: NGC 1395 on elliptinen galaksi, joka sijaitsee noin 85 miljoonan valovuoden päässä Eridanuksen galaksijoukossa ja on sen eteläisen alaryhmän kirkkain galaksi.


title: NGC 1395

text: Saksalais-brittiläinen astronomi Wilhelm Herschel havaitsi NGC 1395:n ensimmäisenä 17. marraskuuta vuonna 1784.


title: Suomen Taitovoimisteluklubi

text: Suomen Taitovoimisteluklubi ry eli STVK on perustettu vuonna 1978. STVK:n toiminta-ajatuksena on tarjota eri-ikäisille ja eritasoisille lapsille ja nuorille mahdollisuus harrastaa telinevoimistelua harrastaja- ja kilpatasolla.


title: Suomen Taitovoimisteluklubi

text: Liikuntahetkistä haetaan iloa, virkistystä sekä eväitä elämään. Seurassa pyritään tukemaan lasten liikunnallista, henkistä ja yhteiskunnallista kehittymistä liikunnan avulla. Seuran toiminnassa on mukana syksyllä 2014 noin 400 voimistelijaa. Eri tasoluokissa kilpailevia telinevoimistelijoita on noin 60.


title: Suomen Taitovoimisteluklubi

text: Marraskuun 16. päivänä 1978 allekirjoittivat Leena Jääskeläinen, Arto Palkama, Tuula Hämäläinen, Otso Vilhunen, Elina Simonen, Veikko Mielonen ja Martti Rönkkö sopimuskirjan, jossa ilmoitetaan perustettavaksi Suomen Taitovoimistelu Klubi r.y. niminen yhdistys.


title: Suomen Taitovoimisteluklubi

text: Seuran alkutaival perustui yritykseen nostaa Suomen telinevoimistelun tasoa keräämällä lahjakkaita telinevoimistelijoita ympäri Suomen korkeatasoiseen valmennukseen samaan kouluun. Tämän ajatusmallin pohjalta löytyi myös seuran nimi.